Asteazkena,14 urria 2015\nOsteguna, 8 urria 2015\nPobreziaren Kontrako Asteko Arabako Ekimenen programa. Anima zaitez eta parte hartu!\nAsteazkena, 7 urria 2015\nPobreziaren Kontrako Asteko Araba, Bizkaia eta Gipuzkoako ekimenen programa auzkezten dizuegu Aurten Estatu Batuetako Europaren arteko Merkataritza eta Inbertsioen Itun Trasatlantikoaren (TTIP) ardatz tematikoa hartuta, eta "TTIP Sario edo Ziria" lelopean, Euskadiko zenbait gizarte mugimendu eta plataformak, itun honek eragiten dituen ondorio ekologikoak, sozialak, zein ekonomikoak salatuko ditu ondoren atxikitzen den programaren bitartez.\nOstirala, 2 urria 2015\nAsteazkena,23 iraila 2015\nOsteguna,17 iraila 2015\nAsteartea,15 iraila 2015\nEmakumeen Sexu eta Ugalketa Eskubideen inguruko Antzerki Foro antzezlana sortzeko prozesu kolektiboan parte hartzera gonbidatzen zaituztegu!\nOsteguna,10 iraila 2015\nEmakumeen Sexu eta Ugalketa Eskubideen inguruko Antzerki Foro antzezlana sortzeko prozesu kolektiboan parte hartzera gonbitzen zaituztegu. Zapalduon Antzerkian eta beste metodologia parte hartzailetan oinarritutako sorkuntza. Proposamen hau pertsona guztiei, bereziki emakumeei, luzatu nahi dizuegu, antzezten eskarmentua izan edo ez berdin zaigu, gai honen inguruan gogoeta egin eta besteekin esperientziak konpartitzeko desioa duzuen bitartean.\nAsteazkena, 9 iraila 2015


Ertzaintzak 'mozal legea' ezarri dio Hala Bediri - Gizartea - Berria\nErtzaintzak 'mozal legea' ezarri dio Hala Bediri\nIrrati libreko kazetari baten aurkako salaketa jarri du Segurtasun Sailak, Errekaleorren argindarra moztu zuten egunean izandako liskarrengatik.\nHala Bedi irratiko kideen agerraldia. / Hala Bedi\nHala Bedi irratiak jakinarazi du Segurtasun Sailak mozal legea ezarri diola hango kazetari bati. Salaketan 602 euroko isuna eskatu diote, 2017ko maiatzaren 18an ustez gertatu ziren ekintza batzuengatik, Errekaleor auzoko argindarra mozten ari zirela.\nSegurtasun Sailaren kontaketaren arabera, kazetari salatuak gainditu egin zuen Poliziak jarritako hesia, eta barruan zeuden ertzainei "indarrez oldartu" zitzaien. Hori dela eta, mozal legea ezarri diote.\nHala Bedik, agiri baten bitartez, gezurtatu egin du Eusko Jaurlaritzaren kontakizuna. Azaldu du isuna jarri nahi diotela gertakarien jarraipena egiteagatik. Gogorarazi dute Hala Bedi izan zela Errekaleorrera heldu zen lehen hedabidea, eta jadanik han zeudela Polizia etorri aurretik; hots, salaketa jaso duen kazetaria hasieratik polizia hesiaren barruan egon zela.\nHalaber, Hala Bedik nabarmendu du salaketa dela kazetari horrek jaso duen azken erasoa. Gasteizko irrati libreak azaldu du maiatzaren 18an Poliziak kazetaria bultzatu eta jo zuela, sakelako telefonoarekin gertatzen ari zena grabatzeagatik. Kreditazioaz gain, nortasun agiria ere eskatu zioten, baita sakelakoa apurtu ere.\nHorri aurre egiteko, Hala Bediko batzarrak "desobeditzea" erabaki du; hau da, irratiak ez du isuna ordainduko. Batetik, mozal legea "bidegabea" den heinean desobeditzea zilegi dela argudiatu dute. Bestetik, gertuko jazoeren berri emateko eskubidea aldarrikatu du, eta gaineratu "Poliziaren gehiegikeria ezkutatzeko helburuarekin hartutako neurri bidegabea" dela salaketa.\nZigorra salatu dute Kazetarien Euskal Elkargoak eta Euskal Kazetarien Elkarteak\nHizpidea. Jakes Goikoetxea. Konpromiso ustelak\nAraba, Bizkai eta Gipuzkoan 8.087 aldiz aplikatu dute 'mozal legea'


About: Gurtza eukaristiko\nErromatar Eliza Katolikoaren eta eliza protestante zenbaiten liturgian, gurtza eukaristikoa Sakramentu Santua, Kristoren presentzia irudikatzen duen ostia eta ardo konsakratuari alegia, egiten zaion otoitz ekitaldia da. Batzuetan, gau-gurtza ospatzen da, non gauean zehar eta gehienetan txandaka Sakramentu Santuaren aurrean etengabe otoitza egiten den. Betiereko gurtza eukaristikoa ere egiten da, etenik gabe egunero zein gau eta egun, Parisko Sacré-Cœur basilikan esaterako.\nErromatar Eliza Katolikoaren eta eliza protestante zenbaiten liturgian, gurtza eukaristikoa Sakramentu Santua, Kristoren presentzia irudikatzen duen ostia eta ardo konsakratuari alegia, egiten zaion otoitz ekitaldia da. Batzuetan, gau-gurtza ospatzen da, non gauean zehar eta gehienetan txandaka Sakramentu Santuaren aurrean etengabe otoitza egiten den. Betiereko gurtza eukaristikoa ere egiten da, etenik gabe egunero zein gau eta egun, Parisko Sacré-Cœur basilikan esaterako. (eu)\nGurtza eukaristiko (eu)


Oriokoren garaipen garrantzitsua mailari eusteko helburuan | El Diario Vasco\nCosta UrolaOriokoren garaipen garrantzitsua mailari eusteko helburuan\nOriokoren garaipen garrantzitsua mailari eusteko helburuan\nOriokori. Hiru partidu besterik ez zaizkio geratzen (Urnieta eta Trintxerpe kanpoan) eta Mariño etxean.\nHiru partida besterik ez dira geratzen Liga amaierarako eta helburua postu bat igotzea izango da, jaitsieratik ihes egin ahal izateko\nEL DIARIO VASCO ORIO. Miércoles, 10 abril 2019, 00:15\nPreferente mailako Oriokok oso urrats garrantzitsua eman zuen pasa den larunbatean Hernaniri 3-0 irabazi ostean. Azken emaitza ikusita, partida erraza izan zela badirudi ere, ez zen horrela izan, kosta egin zitzaien, batipat lehenengo 20 minutuetan. Hortik aurrera hobeto hasi eta golak iritxi ziren. Lehenengoa Unai Garatek sartu zuen 38. minutuan; bigarrena Unai Azkuek (62) eta hirugarrena Eneko Azkuek (69). Garaipena gainera Mariño eta Trintxerperen porrotekin batera iritsi zen.\nHiru partida besterik ez dira geratzen Liga amaierarako, eta badirudi Trintxerpe (15 puntu), eta Mariño (19) atzean geratzen ari direla, eta biek maila galduko dutela. Orioko azken hirugarren da 24 punturekin, baina helburuak gutxienik beste postu bat igotzea izan behar du, promozioa ekiditeko. Dunboa Eguzki (25 puntu), Gure Txokoa (26), eta Urnieta (28) ez ditu urruti, eta oriotarrek Urnietan jokatuko dute asteburuan.\nHernaniren aurka ondorengo jokalariek jokatu zuten: Mikel Arruti, Jon Manterola, Imanol Azpiroz, Unai Azkue, Unai Garate (84 min., Pablo Carbonero), Eneko Azkue (78 min., Eneko Genova), Haritz Miera (65 min., Manex Aizpurua), Iker Calvo (85 min., Odei Bergado), Iñaki Arriola, Unai Aizpurua eta Ramon Erkizia ( 87 min., Eneko Pajares).\nJubenilak 7-0 nagusitu ziren Ostadarren aurka. Golak Alex Emparanza (3),Gorka Amas, Imanol Arruti, Oier Astigarraga, eta Antton Iturainek egin zituzten. Ohorezko kadeteek, berriz, 3-1 galdu zuten Irunen. Ohorezko infantilek 2-2 berdindu zuten Internacionalen zelaian (golak Beñat Ostolaza eta Liher Amilibia), eta ohorezko kadete neskek 3-0 irabazi Urolari (golak Magali Agote, Eider Lertxundi eta Jugatx Aduriz).


Somorrostro-Petronor taldearen GPZ-CAR ibilgailu elektrikoa, Bilbon garaile. Amatiño\nHemen zaude: Sarrera » Albisteak » Somorrostro-Petronor taldearen GPZ-CAR ibilgailu elektrikoa, Bilbon garaile\nSomorrostro-Petronor taldearen GPZ-CAR ibilgailu elektrikoa, Bilbon garaile\nSomorrostro HZko ikasle-taldeak diseinatutako ibilgailu elektrikoak garaipena lortu Bilbon jokatutako Greenpower Iberia-Bridgestone lasterketan.\nSomorrostro HZko “GPZ EVO” ikasle-taldeak diseinatutako Somorrostro-Petronor taldearen “GPZ CAR” ibilgailu elektrikoak 16 urtetik gorako gazteentzako F24 kategoriako garaipena lortu zuen joan den igandean, martxoak 14, Bilbon jokatutako Greenpower Iberia-Bridgestone ibilgailu elektrikoen lehiaketako lasterketan.\nGainera, Somorrostro-Petronor taldeak “ondoen aurkeztutako” taldearen saria irabazi zuen eta, maila absolutuan lortutako garaipenari esker, Euskadiko eko-rallya antolatzen duen Bizkaiko Errege Federazio Motoziklistak saritzat eman dio 2021ean jokatuko den lasterketa horren hurrengo edizioan lehiatzeko aukera (ibilgailuaren lagapena eta tasak barne).\nLasterketa San Mameseko zelaigunean jokatu zen eta Greenpower Iberia-Bridgestone ibilgailu elektrikoen lehiaketari dagokion lehenengo proba izan zen, COVIDek eragindako geldialdiaren ondoren. Energia-eraginkortasuna abiaduraren gainetik lehenesten duen lasterketa honetan, zazpi ikastetxetako hamaika ibilgailuk parte hartu zuten guztira. Oraingoan, Bridgestonek babestutako probak Bizkaiko Foru Aldundiaren eta Bilboko Udalaren laguntza eta babesa izan zuen.


"Beldurra pasatu dugu; inoiz sentitu ez dudan beldurra" | Mundua | Berria\n"Beldurra pasatu dugu; inoiz sentitu ez dudan beldurra"\nSan Frantziskorako bidean (AEB) Istanbulen eskala egiten harrapatu ditu estatu kolpe saioak Esteban Basterretxea (Eibar, 1975), bikotekidea eta bi alabak —Donostian bizi dira—. Hotelean, gau osoa esna, beldurra pasatu dute, baina orain lasaiago daude. Ez dakite beraien hegazkina aterako den edo ez, baina Turkiatik ateratzea dute lehentasuna. Hoteletik erantzun ditu galderak Basterretxeak, posta elektronikoz.\n2016ko uztailak 16\nNoiz iritsi zineten Turkiara?\nGure bidaia Gabonetan erreserbatu genuen. Kalifornian bizi diren lagun batzuekin etxe aldaketa egitea adostu genuen udara honetarako. Turkish besteekin alderatuz askoz merkeagoa da eta, nahiz eta bidaia luzatu, gure erreserba egin genuen. Emaztea eta 10 eta 7 urteko alabak. Beraz, Istanbul eskala bat besterik ez da, baina gau bat pasatzeko beharrarekin. Turkishek berak jartzen du hotela. Atzo iritsi eta gaur San Frantziskora joatekoak ginen. Ginen edo gara, ez dakit zer esan...\nBart nola jakin zenuten estatu kolpearen berri? Non harrapatu zintuzten? Eta zer egin zenuten lehen une horietan?\nHotelera iritsi, afaldu eta logeletara igo ginen. Alabak lo gelditu ziren, eta ni lo gelditzekotan nintzenean emazteak abisatu zidan. Bosforoko zubia moztuta zegoela eta zerbait gertatzen hasia zela. Ez genekien zer... Horrik aurrera, Twitter bitartez gehienbat, dena jarraitu dugu. Hotelean bertan gelditzea erabaki genuen, neskak lo eta gu arduratuta.\nZer da zuek ikusi ahal izan duzuena? Gertatzen zenaz informatuta egon zarete edo ez zenekiten zer gertatzen zen?\nGauzak irakurri ahala, arduratzen hasi ginen. Halere, momentu txarrena goizeko hirurak aldera izan da. Bonba bat entzun dugu, eta oso gertu zegoela iruditu zaigu. Hoteleko 14. solairuan gaude, eta dena mugitu da. Horretaz gain, kazak pasatzen hasi dira, helikopteroak... eta tiroak entzuten hasi gara. Neskak esnatu dira, eta momentu txarrak izan dira.\nNotiziak jarraitzeko modu onena Twitter dela argi daukat, eta horrela jarraitu dugu egoera.\nAireportuaren ondoan zaudete. Zer mugimendu ikusi dituzue?\nEsan bezela, kazak, helikopteroak, eta abar ikusi ditugu. Bostak aldera hegazkin bat lurreratu da. Pentsatzen dut Erdogan bera izango zela. Alemanian asiloa eskatzen zebilela irakurri dut, eta hemen zegoela jakiteak pixka bat lasaitu nau. Twitter ondo dago, baina dena ez da egia izaten...\nBeldur itzela pasatuko zenuten. Twitterren kontatu duzu bonbaren bat zuengandik gertu erori eta hotelak dardar egin duela.\nHala izan da, bai. Familiako laurok nahi gabe salto egin dugu, eta dardarka hasi gara. Beldurra. Inoiz sentitu ez dudan beldurra.\nGaua luzea izan da zuentzat. Nola bizi izan duzue? Gela barruan edo jende gehiagorekin batera?\nEzin izan dugu gehiago lorik egin. Buruari bueltaka, baina laurok bakarrik gelditzea erabaki dugu. Besteen beldurrak eta nerbioak ez ziguten ezertan lagunduko...\nZer giro zegoen hotelean? Jendea kalera atera da estatu kolpearen kontra. Zuenean soldadurik edo aurre egin dien norbait ikusi duzue?\nGure hotelean ez dugu ezer ikusi. Gainetik hegazkinak, helikopteroak eta abar, baina hotelean bertan ezer ez. Errepideak guztiz kolapsatuta ikusi ditugu leihotik, baina jenderik ez.\nHotelean zer esaten zizueten hango langileek? Argibiderik izan duzue? Norbait jarri da zuekin harremanetan?\nInor ez da gurekin kontaktuan jarri (ez hotela, ez Turkish Airlines). Istanbulgo Espaniako kontsuletxera deika ibili gara, baina gaur goizera arte ez dugu lortu hitz egitea. Lasai egoteko esan digute, baina ez askoz gehiago oraingoz.\nEtxekoekin hitz egin ahal izan duzue? Sare sozialak eten egin dituztela esan dute. Beste zerbitzurik eten dute (telefonoa, telebista...)?\nEtxekoekin Whatsapp bitartez kontaktuan egon gara, eta guk ez dugu batere arazorik izan ez hoteleko wifiarekin, ez Twitter edo Facebook erabiltzeko. Telebistako kate batzuk bertan behera gelditu dira, besterik ez.\nGoizean badirudi baretu dela giroa. Hala da zuenean ere? Zein da une honetan zuen egoera?\nHala da. Gauzak lasaiago daude. Airoportura begira eman dut gau eta goiz guztia, abioiak iritsi eta ateratzen diren ikusteko. Oraindik iritsi bai (4 abioi), baina atera bat ere ez. Gure San Franziakorako hegaldia 13:05ean ateratzekoa zen (edo da?). Ikusiko dugu. Helburua Turkiatik ateratzea da, nola edo hala. Alabei dena esplikatu diegu gosaltzean, eta berehala aldatu dute gure ikuspuntua: bueno, bada, Txinara edo beste norabait eramaten bagaituzte egunean zehar, goazen! Eskerrak gauzak horrela ikusten dituztela!\nEsan dizuete noiz atera ahal izango zareten handik? Bidaia agentziarekin edo Espainiako enbaxadarekin harremanetan jarri ahal izan duzue?\nTurkish Airlineseko webgunean erosi genituen billeteak. Beraiek zer esan zain gaude, besterik ez. Momentu honetan, bidaia gehienetan Cancelled (bertan behera) jartzen du, eta gurean Scheduled (atzeratua) jartzen du... ea zortea daukagun!


Euskararen inguruko 'Ghero' antzezlana izango da asteazkenean Principal antzokian | El Correo\nZurekinEuskararen inguruko 'Ghero' antzezlana izango da asteazkenean Principal antzokian\nAntzezlana aurkezteko irudia.\nEmanaldia 20:30ean hasi eta gutxi gorabehera 22:00ak aldera amaituko da\nPAUL PICADO Domingo, 17 febrero 2019, 00:54\nEuskararen inguruko 'Ghero' antzezlana izango da asteazkenean Principal Antzokian. Obra hau Tartean antzerki taldeak eta Euskaltzaindiak batera ekoiztu dute, Akademiaren mendeurrena ospatzeko. Zuzendari lanean Jokin Oregi aritu da eta antzezleak Mikel Martínez, Patxo Tellería, Olatz Ganboa, Iñaki Maruri eta Ane Pikaza dira. Emanaldia 20:30ean hasiko da eta gutxi gorabehera ordu eta erdiko iraupena du. Sarrerak erosi nahi izanez gero, hemen egin daiteke, 15 euroan.\n'Ghero' antzezlanaren protagonista nagusia euskara da. Lan honetan, mendeetan zehar iraun duen hizkuntza txikia nabarmentzen da, baina hizkuntzei oro har eta hizkuntza aniztasunari ere erreparatzen zaie. Berez, kultura ondarea da, baina animalia eta landare espezie txikiekin gertatzen den moduan, hizkuntza txikiak ere desagertzen joaten dira.\nAntzezlanean euskara erabiltzen da, baina baita ingelesa, frantsesa, gaztelania, txinera, katalana eta galegoa ere. Baina desagertuta dauden beste hizkuntza batzuk erabiltzen dira, hala nola latina, miq-mack (Terranovako indiarren hizkuntza), protoeuskara eta iberiarra.\nObra honetan, 3.000 urtean gaude, euskara desagertzear da eta euskaldun bat bakarrik geratzen da. Horrela, euskara ez desagertzeko ahalegin desberdinak egin beharko ditu, hizkuntzak bizirik jarrai dezan. Berez, ikuskizun hunkigarri, dibertigarri eta harrigarri hau hizkuntza bat bizirauteko borroka erakusten digu. . Tartean antzerki taldeak antzerkiaren eta euskal kulturaren alde egiten du, eta lan honekin, euskara nabarmendu nahi izan du, berak sortu dituen testuak erabiliz.\nHaur eta gazteak nola irakurketara zaletu erakusteko ikastaroa Vasco-Navarro trenaren bide berdeko tuneletan artelanak egingo dituzte


Lehengaiak : Dolomia | KELSEN Refractarios | Calcinor Taldea\nRefractarios Kelsen-ek bere biltegiak\nditu Kantabrian, kalitate kimiko handikoak\nDolomia-estalkiak muntatzeat zer komeni den\nEstalki dokimitikoaren abantailak\nKatalogoak Deskargatu katalogoa PDF formatuan\nGure lehengaia Hainbat biltegi ditugu Kantabrian, eta goi mailako kalitate kimikoa lortzen dugu. Dolomiak kaltzio karbonatoa eta magnesioa ditu osagai, CaMg(CO3)2 eta teorikok ipurua denean, erlazio estequiometrikoa izaten du kaltzio karbonatoaren eta magnesioaren artean: 45,7% MgCO3 (21,85% MgO) eta 54,3% CaCO3 (30,4% CaO).\nPraktikan ez d ahala izaten, baina, hala ere, gure dolomiak oso gertu dabiltza balio horietatik, ez baitute adreiluarentzat kaltegarriak izan daitekeen ezpurutasunik; esate baterako, izaera azidoa daukaten oxido lurrunkorrak SiO2, Al2O3 eta Fe2O3. KELSENek prozesu integrala eskaintzen du, eta horrek esanahi du kontrolpean dituela funtsezko lehengai hori eskuratzeko eta ekoizteko pauso guztiak.\nMateriala harrobitik ateratzeko leherketa bat egin aurretik, kalitate-kontrolak egiten dira, eta horren arabera erabakitzen da zer erabili adreiluak egiteko.\nDolomia gordina bildu eta sailkatu ondoren, ibilbide luze eta konplexua hasten du, goi mailako adreilu errefraktario oinarrizko bihurtu arte; KELSEN adreilu bihurtu arte, alegia. Diagraman ikus litekeen bezala (1. irud.), bildu ondoren, modu kontrolatuan kaltzinatzen da, eta horrela lortzen dira CaO eta MgO oxidoak. Azken belaunaldiko kaltzinazio-labeetatik briketatzeko prentsetara joaten da produktu kaltzinatua, eta handik, sinterizatzeko labera igarotzen da (2.000 ºC-etatik gorako tenperatura izaten da), eta han, ia urtu egiten da dolimia; emaitza, berriz, dentsitate handi-handia (>3,30) duen produktu sinterizatua izaten da, hidratazioari aurre egiteko gaitasun handia duena eta egonkortasun kimikoa bermatzen duena dagokion labean jarri arte (fusio-labeen pareta errefraktarioak egiteko erabiltzen dituzte).\nPurutasun handiko adreilu dolomitiko hori, gai izango da eraso kimiko-fisikoei eta talka termikoei aurre egiteko, luzaroan iraungo du eta emaitza bikaina emango Pauso bikoitzeko prozesu horrekin lortzen da azken emaitzarik onena; izan ere, zereginak partekatuz, hobeto kontrola daitezke bitarteko pausoak, eta kalitate oneko produktua lortzen da, oso irmoa. Era horretan soilik irits litezke 3,3 g/cm3-tik gorako dentsitateak, eta are gehiago lehengaia gurea bezain purua bada.\nSiderurgiako prozesuan, abantaila handia eskaintzen du dolomia adreiluak (adreilu oinarrizkoa): kostu egokia ematen du, altzairu tona bakoitzeko. Fusio-labeetan eta, batez ere, arazketa zalietan, gure adreiluak bikain erantzuten du. Zereginak eskatzen duen kalitatea daukaten produktuak dira. Ekoizten diren altzairu motek gero eta eskakizun zorrotzagoak dituzte, eta horiek egiteko, goi mailako kalitatea duten produktuak behar izaten dira eta eskatzen zaizkien baldintzak betetzen dituztenak.\nDolomia sinterizatu batek, osaera kimiko konstantea duenak, atxikita doan koadroan bezalakoa, dolomia adreilu ia puruak eman ditzake.


139. Irratsaioa: Hiria aniztasunetik eraikitzeko deialdia\nAste honetan Jorge Garcia izan dugu Lutxanako estudioan, Ehbilduko kidea dugu bera eta baita "Ekin Hiriari" jardunaldietako antolatzaileetako bat. Datorren asteburuan, martxoaren 14, 15 eta 16an zehar Lasesarreko polikiroldegian hirigintza eta feminismoa bateratuko dituzten jardunaldien berri eskeini digu Jorgek bertatik bertara. Gainera herriKoloreko bi fitxaje berri ezagutzeko parada izango duzue eta Gaizkak Ukrainiako aferaren gaineko gatazkaren inguruko editoriala borobildu du. Zenbait arazo tekniko izan genituen irratsaioan zehar eta hoiek doinuan izandako gorabeheretan islatu ziren. Barkamena luzatu nahi dizuegu honengatik aldez aurretik.\n138. irratsaioa: Carrascoliendas, Trapagaran - Baraka conection\nZe garrantzi du udalerri batean bertako inauteri herrikoiak berreskuratzeak? zein irizpide erabili ahal dugu galduta zegoen inauteria berreskuratzeko? Etenaldi luzearen ostean, herriko agureen oroimenetatik duela lau urte, Carrascoliendas izeneko ihauteria berreskuratu zuten Trapagarango herritarrek. Oraingoan berriz, Barakaldora egingo dute salto Carrascoliendas ihauteriek Hala Dzipo musika eskolaren eskutik. Herriko ohiturak berreskuratzea ez da urte bateko lanean amaitzen, identidade propioa berreskuratzearekin bat poliki poliki osatzen ari den prozesua da. Hori guztiari buruz Hala Dzipo elkarteko Txolirekin eta Trapagarango Danatarako Danak dantza taldeko Ainhoarekin hitz egin dugu.\n137.irratsaioa: Intsumisioak 25 urte\nEl 20 de febrero de 1989 se produjeron las primeras presentaciones de insumisos al Servicio Militar Obligatorio, en concreto en esa ocasión se presentaron ante diferentes Gobiernos Militares del Estado Español 57 jóvenes insumisos, de los cuales once ingresaron en diversas prisiones militares. Debemos recordar que 1.670 jóvenes insumisos terminaron en la cárcel a lo largo de los 12 años que duró esta movilización social. La Insumisión se desarrolló desde el año 89 hasta el 31 de diciembre del 2001 –fecha en que se abolió la mili-. A lo largo de estos 12 años 25.000 jóvenes del Estado Español -12.000 en Euskal Herria- se declararon insumisos como forma de apostar por una sociedad con unos valores diferentes a los que imperan en la institución militar. En el programa de esta semana charlamos con Pibe, miembro de la plataforma antimilitarista Kakitzat.\n136. Irratsaioa: #40akLIBRE\nEspainiako Auzitegi Nazionalean pasa den urteko urritik izaten ari den 40 gazteen kontrako makroepaiketaren bukatutzat eman da azken egunotan. Euskal Herriko hamaika txokotatik Madrilerako bidaia makina bat alditan burutu behar izan dute gazteek, izaera politikoa duen epaiketa honetan parte hartzeko. Epaiketa hauek martxan jarri zirenean, argi eta garbi adierazi zuten auzipetuek ekinbide hauek ez zetozela bat Euskal Herrian irekitako aro politiko berriarekin. Gaurkoan, gazteak epaiaren zain dauden une honetan, 26/11 sumarioan auzipetua dagoen Nahaia Aguadorekin berba egin dugu; epaiketa, elkartasuna, konpromisoari buruz aritu gara luze eta zabal.\n135. irratsaioa: Asturies eta Euskal Herriaren artean zubiak eraikitzen\nAste honetako irratsaioan Asturies-eko kultur eremura gerturatu nahi izan dugu. Hortarako Ixuxú elkartearengana jo dugu. Lehenengo urteurrena bete berri du Euskal Herria eta Asturieseko kulturen artean zubiak eraikitzen dituen elkarte oparoak. Internazionalismoaren banderapean, Ixuxúk Asturieseko, hainbat aldiz ikusezina eta estereotipoz betea izan den lurraldeko, alde ezberdinak begi bistan jarri nahi dituen oihu interkultural bat da. Bada, disfruta ezazue asteko irratsaioarekin.


Jantzari, Iurretako dantzarien inguruko dokumentala — dantzan.eus\nHemen zaude: Hasiera › Albisteak › Jantzari, Iurretako dantzarien inguruko dokumentala\nJantzari, Iurretako dantzarien inguruko dokumentala\nMiren Bikandi eta bere belaunaldiko dantzariak, Urrijena, Iurreta, 2019-10-12. Argazkia: Mattin Larrea - Dantzan CC-BY-SA\nIurretako neska-mutilek osatutako lehenengo dantzari zortzikotea eta pasa berri den Urrijena jaia abiapuntu hartuta Iurretako dantzarien 150 urteko historia jasotzen dabiltza Iurretako dantzariak, Anboto komunikabidea eta Bideografik ekoiztetxea. Orain grabaketak amaitzen ari dira eta 2020 erdi alderako bukatuko dutela Jantzari dokumentala aurreikusten dute; larunbat honetan Durangoko Azokan teaserra aurkeztuko dute. Iurretan bildu gara Unai Esturo dantzaria, Jone Guenetxea Anbotoko zuzendaria eta Xabi Zabala Bideografikeko kidearekin. Dokumentalaren ideia nondik atera zen, eginiko prozesua eta hemendik argitaratu arteko lanak kontatu dizkigute.\nUnai Esturo, Jone Guenetxea eta Xabi Zabala, Iurreta, 2019-12-02. Argazkia: Amaiur Aristi Arregi - Dantzan CC-BY-SA\nUnai Esturok azaldu digu ikusten zuela dantzari belaunaldi bat oso nagusi zegoela eta horien testigantzak jaso behar zirela ahal zen azkarren. Bideografikeko kideei laguntza eskatu eta aurrena Miren Bikandi elkarrizketatu zuten. Juan Bikandi dantza-maisuaren alabak sekula ez du plazan dantzatu, baina gaztetan dantzari-dantza eta erregelak ikasi zituen. Aitarenera joaten ziren mutikoekin dantzatu ohi zuen eta baita bere anaia Felixekin ere. Gerora, orduko dantzakera berreskuratzeko ahalegina egin zuten Iurretako dantzariek, Juan Bikandi gurpildun aulkian zen eta alabaren laguntzaz erakutsi zien. Aitak hatzekin markatzen zuen eta alabak dantzatzen zituen urratsak. Plazan inoiz dantzatu ez zuen dantzariari esker berreskuratu ziren erregelak Iurretan.\nBikandiren ondoren bere belaunaldiko hainbat dantzari elkarrizketatu ziren hasiera batean. Orduan ikusi zuten lekukotasun horiez gain, material oso polita zegoela dokumental bat egiteko.\nAnbotok tradizioa eta generoa lantzen dihardu azken urteetan eta beste formatu batean gaia jorratzeko aukera ikusi zuten dokumentalarekin. Hori horrela, Iurretako dantzariak, Bideografik eta Anboto elkarrekin ari dira lanean. Dokumentaleko musika, berriz, Mikel Nuñez piano-jole durangarrak ipiniko du.\nJantzari dokumentaleko grabazio bat, Gerediaga, Iurreta, 2019-10-28. Argazkia: Oier Araolaza - Dantzan CC-BY-SA\nIurretako belaunaldi ezberdinetako dantzariez gain, gaian adituak diren hainbat lagun ere elkarrizketatu dituzte, Jone Guenetxeak gidatu ditu elkarrizketak. Iurretako dantzariei buruzko lana bada ere, ikuspegi orokorragoa bat eman nahi izan diote ikerlari eta beste dantzarien ekarpenekin.\nGeneroa eta tradizioa\nNahiz eta iurretarrak generoari dagokionez dantzan pausoa ematen lehenak ez diren izan, Guenetxeak azaldu du balio sinboliko izugarria izan zuela 2018an San Migel egunez neska-mutilek osatutako taldea ateratzeak, Iurretako plaza dantza munduan berezia baita, "talde hori natural atera zen, baina ez berez". Neskak plazara ateratzeko egin den bidea eta aurtengo Urrijena oinarri hartuta, Iurretako dantzarien historia eta tradizioa eta generoaren inguruko gogoetak kontatuko dira dokumentalean.\nDantzarien eta adituen ekarpenak eta azken urteko Iurretako eta auzoetako dantza irudiak jaso dira. Urrijena jaian jarri dute fokua eta entseguak, prestaketak eta egun handiko irudiak grabatu dituzte, "gai eta ertz asko ditu dokumentalak" dio Xabi Zabalak. Esturo oso gustura agertu da orain artekoarekin, dokumentalari esker 150 urteko historia jasota geldituko dela ikusten du, "oraindik ez gara ohartzen lan honek duen balioz".\nNeska-mutilez osatutako Iurretako lehenengo zortzikotea, Iurreta, 2018-09-29. Argazkia: Eire Vila - Dantzan CC-BY-SA\nLau bost elkarrizketa egitea besterik ez zaie falta grabaketak amaitzeko. Behin horiek bukatuta gidoia zehaztu eta aukeraketa eta edizio lanak faltako lirateke. 2020 erdi alderako bukatuko dutela espero dute eta orain Durangoko azokan aurrerapentxo bat aurkeztuko dute. Abenduaren 7an, larunbata, eguerdiko 14:30ean Irudienean izango da emanaldia.


Jaurlaritzak 400.000 euro ordaindu beharko dizkio San Mamesen hildako ertzainaren familiari | Ekonomia | Berria\nJaurlaritzak 400.000 euro ordaindu beharko dizkio San Mamesen hildako ertzainaren familiari\nDuela hiru urte hil zen, tronboenbolismo baten eraginez, Athleticen eta Moskuko Spartaken zaleen arteko istiluetan. Agenteak osasun arazoak eduki arren, Ertzaintzak ez zion lanaldia egokitu, auzitegiak ebatzi duenez.\nAthleticen eta Spartaken zaleen arteko istiluen une bat. Luis Jauregialtzo / FOKU Tamaina handiagoan ikusi\n2021eko otsailak 22 11:38\nEAEko Auzitegi Nagusiak berretsi egin du Bilboko Gizarte Arloko Auzitegiak aurretik emaniko ebazpena. Eusko Jaurlaritzak 400.000 euroko kalte ordaina eman beharko dio Inocencio Alonso ertzainaren sendiari.\n2018ko otsailaren 22an hil zen Alonso, gaur duela hiru urte, Athleticen eta Spartaken partidaren aurretik San Mameseko zabalgunean gertaturiko istiluen erdian. Ertzainak 51 urte zituen, eta autopsiak ondorioztatu zuen tronboenbolismo baten eraginez hil zela. Lankideek salatu zutenez, agenteari ebakuntza bat egina zioten, eta, halere, ordu luzeko lanaldiak egiten jarri zuten hil aurretik. Ertzaintzaren Brigada Mugikorreko kidea zen Alonso.\nEAEko Auzitegi Nagusiak ebatzi duenez, Segurtasun Sailak ez zuen «aurreikusteko lanik» egin, eta «irizpide orokorrak erabili zituen, langilearen egoera bereziari jaramonik egin gabe».\nIzan ere, bi urte lehenago giltzurrun bat kendu zioten, eta 2017ko uztailera arte ez zioten sendagiria eman. 2018ko otsailaren 19aren eta 22aren artean, hau da, hil aurreko egunetan, 62 ordu egin zituen lanean. 22an, 14 ordu jarraituko lanaldia egina zuen, lurrera ziplo erori aurretik.\nEbakuntzaren ondoren, bitan azaldu zion Alonsok bere egoera Segurtasun Saileko prebentzio zerbitzuari: ebazpenaren arabera, hitzez eta idatziz eman zion bere osasunaren berri 2017ko otsailean eta apirilean. Beste hitzordu bat ezarri zioten, baina ez zen bilerarik egin, eta ertzaina lanean jarri zuten. Irailean tronbo bat atzeman zioten. Beste tratamendu bat jarri zioten 2018ko urtarrilean.\nHil baino bi egun lehenago egon zen, azken aldiz, erietxean. Ebazpenak nabarmendu duenez, polizian 27 urte igaro arren, Ertzaintzak «11 osasun azterketa» baino ez zizkion egin, eta, azkena, hil baino hamar urte lehenago.


EAJ-PNV - Urkulluk Euskadiren giza garapen iraunkorraren ereduari eta EAEren erronkei buruz aritu da Mexikoko komunitate akademikoaren aurrean\nUrkulluk Euskadiren giza garapen iraunkorraren ereduari eta EAEren erronkei buruz aritu da Mexikoko komunitate akademikoaren aurrean\nIñigo Urkullu lehendakariak Mexikora egin duen bidaiaren laugarren eguna amaitzeko, akademikoentzako hitzaldi bat eman du Mexikoko Unibertsitate Nazional Autonomoan (UNAM). Euskadiren egoerari buruz aritu da, eta EAEren autogobernuaren aurrekari historikoak, giza garapen iraunkorraren eredua eta Euskadiren erronkak aipatu ditu.\n31 Urria | Eusko Legebiltzarra\n«2020. urtea helburu jarrita, Euskadik hazten jarraitu behar du; horregatik, herrialde gisa ditugun erronkei aurre egiteko lanean ari gara: giza garapenaren indizean munduko hiru nagusien artean egotea, pobrezia-tasa % 5etik behera txikitzea, % 6tik beherako langabezia-tasa lortzea, bakea eta bizikidetza indartzea eta Euskadirako egoera politiko berria berrestea», esan du.\nLehendakariak atzera egin du eta 1936. urtea aipatu du. Orduan onartu zuten lehen autonomia-estatutua, eskubide historikoak berreskuratu zituena. Ondoren, gerra zibileko eta diktadurako urteen kontaketa historikoa egin du, 1979raino, hau da, Gernikako estatutuaren bidez autogobernua berreskuratu zeneraino. Gernikako Autonomia Estatutuak EAEko autogobernuaren bereizgarriak onartu zituen, adibidez, Kontzertu Ekonomikoa, kupoa eta autonomia fiskala.\nUrkulluk azaldu du Euskadik zailtasunak gainditzeko gaitasuna erakutsi duela autogobernua berreskuratu zuenetik, eta bermatu du Euskadiko ekonomiaren historia oztopoak etengabe gainditzearen adierazgarri dela. Adibide moduan, 80ko hamarkadako industria birmoldatzeko prozesua aipatu du, baita hurrengo hamarkadan herrialdea modernizatzeko abiarazi zen inbertsio publikoko programa ere. «Bilboko Guggenheim museoa da horren emaitzarik adierazgarriena, Euskadiren modernizazioaren eta mundurako irekieraren ikonoa», esan du.\nXXI. mendeari erreferentzia eginez, lehendakariak adierazi du lehen hamarkada berrikuntza eta ezagutza izan zituela ezaugarri, –«Euskadin dago Espainiako estatuko azpiegitura teknologikoen kontzentrazio handiena»- eta oraingoan, nazioartekotzea. Gainera, adierazi du aurten Euskadik esportazioen errekorra gaindituko duela, 20.000 milioi eurotik gorakoa izango baita.\nLehendakariak giza garapen iraunkorraren ereduaren ildo nagusien berri eman du akademikoen aurrean egindako hitzaldian. Bere ustez, hiru oinarri ditu: gizarte kohesioa, politika ekonomi suspergarria eta kaudimen-bermea. Hala, euskal babes-sistema nabarmendu du, Euskadin bizi diren pertsona guztiei eskubide eta laguntza berberak bermatzen dizkie.\n«Eusko Jaurlaritzak diru-sarrerak bermatzeko errenta-sistema ezarri zuen duela 25 urte baino gehiago, eta bizimodu duina ahalbidetzen die pertsona guztiei. Pertsonekiko konpromisoa da gure leloa. Badakigu hala motelago egiten dugula aurrera, baina denok elkarrekin aurrera egitea nahi dugu», esan du.\nDatuak erabiliz (Euskadiko BPG, I+Gko gastua, ikasketa porroteko tasa, pobrezia arriskuko tasa, defizit eta zor mailak...), gizarte kohesioaren, kaudimenaren eta segurtasuna oinarriak azaldu ditu.\nHalaber, Urkulluk Euskadiko gizartearen erronkak azaldu ditu hitzaldiaren azken zatian. Lehendakariaren arabera, hiru dira: suspertze ekonomikoa, bakea indartzea eta bizikidetza birsortzea eta Euskadirako beste estatus politiko bat lortzea.\nBakerako eta bizikidetzarako aukera\nBigarren erronkari dagokionez, lehendakariak esan du, 50 urtean lehen aldiz, indarkeriarik gabeko egoera bizi duela Euskadik. «Hala ere, indarkeriak zauri sakonak utzi ditu gizartean, eta denbora eta erabakia beharko dituzte sendatzeko», adierazi du.\n«Gure belaunaldirako erronka garrantzitsutzat eta gure seme-alabei utzi behar diegun ondaretzat jotzen dudan aukera lortzeko konpromisoak hartu behar ditugu», esan du, eta Eusko Jaurlaritzak Bake eta Bizikidetza Plana erabiliko duela horretarako.\nAzkenik, Urkulluk azaldu du Jaurlaritzak «autogobernuaren aldetik» hazi nahi duela, «ongizatean hazi» eta horretarako Euskadirako beste estatus politiko bat proposatzen duela, «dialogoan, negoziazioan, akordioan eta berrespenean oinarritua».\n«Partekatutako subiranotasun kontzeptua onartzen duen hitzarmen politikoa proposatzen ari gara, Europan nazio bat garela onar dezaten», amaitu du.\nMexikoko Unibertsitate Nazional Autonomoa (UNAM) herrialdeko eta Latinoamerikako unibertsitate publiko handiena da (38.068 irakasle eta 337.763 ikasle ditu), baita munduko 30 ezagunetako bat ere\nNobel saria jaso duten mexikar guztiek dute unibertsitate horretan: Octavio Pazek (Literaturakoa) Alfonso García Roblesek (Bakearen saria) Mario J. Molinak (Kimikakoa), baita Asturias Printzea eta Cervantes saria jaso duten mexikarrek ere.\n2004. urteaz geroztik, Eusko Jaurlaritzak dozena erdi lankidetza-hitzarmen sinatu ditu UNAMekin, Euskadiko eta Mexikoko kulturak Amerikan eta Europan zabaltzeko. Hitzarmen horiei esker, 2005etik euskarazko ikastaroak ematen dituzte, Etxepare Institutuaren bidez finantzatuta.


Irekia Eusko Jaurlaritza - Gobierno Vasco :: EHAA xedapena 201605169\nGaiak: OBRA-PROIEKTUAK; ERAKUSKETA PUBLIKOA; INGURUGIRO-INPAKTUA; BAIMENAK\nHurrenkenaren zenbakia: 201605169\nPoluzioaren Prebentzioari eta Kontrol Integratuari buruzko uztailaren 1eko 16/2002 Legearen xedea atmosferaren, uraren eta zoruaren poluzioa ekiditea da, eta hori posiblea ez denean, murriztu eta kontrolatzea, poluzioa prebenitzeko eta modu integratuan kontrolatzeko sistema baten bidez, ingurumena bere osotasunean babesteko.\nPoluzioaren Prebentzioari eta Kontrol Integratuari buruzko uztailaren 1eko 16/2002 Legeak, 5/2013 Legeak aldatuak, ezarritakoari jarraituz, instalazioen eraikuntzak, muntaiak, ustiaketak edo lekualdaketek, bai eta funtsezko aldaketek ere, ingurumeneko baimen integratua behar dute, baldin eta lege horren I. eranskinean jasota badaude. Ingurumen baimen integratuaren helburua hauxe da: beharrezkoak diren baldintzak ezartzea araua bete behar duten instalazioek arau horren xedea bete dezaten; horretarako, prozedura bat ezarriko da, baimena ematen parte hartu behar duten herri-administrazioen arteko koordinazioa bermatzeko, betiere partikularren kargak eta tramiteak arintzearren.\nEbazpen honen eranskinean agertzen diren enpresek Eusko Jaurlaritzako Ingurumen Sailburuordetzari ingurumen baimen integratua eskatu diote, Poluzioaren prebentziorako eta kontrolerako uztailaren 1eko 16/2002 Legeak xedatutakoaren arabera.\nPoluzioaren Prebentzioari eta Kontrol Integratuari buruzko uztailaren 1eko 16/2002 Legeak araututakoari jarraituz, ingurumen baimen integratuaren eskaera jendaurrean jarri beharra dago, Euskal Autonomia Erkidegoaren esparruan.\nEuskal Herriko Ingurugiroa babesteko otsailaren 27ko 3/1998 Lege Orokorra, Poluzioaren Prebentzioari eta Kontrol Integratuari buruzko uztailaren 1eko 16/2002 Legea, Ingurumen eta Lurralde Politika Saileko egitura organikoa eta funtzionala ezartzen duen apirilaren 9ko 196/2013 Dekretua, 30/1992 Legea, azaroaren 26koa, Herri Administrazioen Araubide Juridikoa eta Administrazio Prozedura Erkidearena, 39/2015 Legea, urriaren 1ekoa, Administrazio Publikoen Administrazio Prozedura Erkidearena eta oro har eta bereziki aplikagarri den beste legedia ikusita, hau,\n1. artikulua.– Eranskinean agertzen diren proiektuetarako ingurumen baimen integratua eskatu dela eta, proiektuok jendaurrean jartzea, 30 egun balioduneko epean, ebazpen hau Euskal Herriko Agintaritzaren Aldizkarian eta Gipuzkoako Aldizkari Ofizialean argitaratu eta hurrengo egunetik hasita. Epe horretan, bidezko iritzitako alegazioak aurkeztu ahal izango dira.\n3. artikulua.– Aurreko artikuluan aurreikusitakoa betetzeko, eskaerak eskuragarri egongo dira Eusko Jaurlaritzako Ingurumen eta Lurralde Politika Saileko Ingurumenaren Administrazioaren Zuzendaritzan (Donostia kalea, 1, Vitoria-Gasteiz); bai eta Gipuzkoako Lurralde Ordezkaritzan ere (Intxaurrondo kalea 70, Donostia).\nEra berean, adierazitako dokumentazioa herritarrek errazago eskura dezaten, aipatutako proiektuak dagokien udaletara bidaliko dira, ikusgai egon daitezen jendaurrean jartzeko epean.\nINGURUMEN BAIMEN INTEGRATUAREN ESKAERA


Zamora - koruña linean kokatua, Ourense probintziarako sarbide naturaltzat har liteke, Hego muturrean dagoen geltokia delako.\nBidaiari-eraikinean aurreikusitako zaharberritzeaz gain, geltoki eremuan dagoen nabe bat berreskuratzea ere pentsatu dute, turista eta erromesentzako aterpea izan dadin.\nElkarrengandik bereizitako 6 gela, bainugela eta amerikar erako sukaldea du. Geltokiaren behe solairuan kantina historikoa eta jarduera-gunea dago. Goiko solairuan, 3 etxebizitza daude alogeran uzteko, horietako bakoitzak bi logela, sukaldea eta egongela duelarik.\nGainera, geltokiaren eremuan bertan familia bakarrarentzako lau eraikin daude (trenbide langileen etxebizitza ohiak); horietako bakoitzak, 3 logela, egongela,sukaldea eta bainugela ditu. Multzo hori osatzen duten zortzi etxebizitzak dagoeneko erabat egokituta daude.\nZaharberritze guztietan eskualdeko berezko granitoa eta barrualderako kalitate goreneko beste material batzuk erabili dira: pintura laua, oholtzak eta egur itxura duen aluminiozko zurgintza, berokuntza eta oinarrizko instalazioen eraberritze osoa.


- martxoak 08, 2015\nAurten ere iritsi da piriniotako urteko lasterketa garrantzitsuenaren hitzordua. Bi egun, bi etapa luze, bi etapa eder, alpino, eta aurten gainera eguraldi onakin. Zer gehixo eskatu leike? Ba bizitza patxadaz hartu eta lagun baten konpainiaz disfrutatzia.\nBigarrena egin dogu, baina lehena, lehenengo egunian autobusian atzian jarri jakuzen bi kakalardo hauek ez digute laga!!!\nTxiriosentzat urteko lehenengo lasterketa zan, eta ni pare bat besterik ez ditxut in, beraz, propixo entrenatu gabe gentozen, eta bi egunetan ixa 5000m egitia ez da txantxa! Nork esan bihar zigun astebukaera osuan horrelako burrukia euki bihar genduanik?\nBi egun gogor izan dira, goizeko 4:30etan esnatu, gosaldu eta Luzera jeitsi. Aurten Luz St Sauveurretik autobusian urtetzia derrigorrezkua zan eta autobusak goizeko 5:30etan ateratzen ziran.\nZapatuan 2800m etapa aurrikusita, domekan 2050m positibokua bakarrik.\nNeskak fin ibili dira, 1 zenbakixakin urten, eta postua mantentzia erretza ez izan arren, bi egun luzeren ostian lortu dabe!!! ZORIONAK BIKOTE, Euskal Herriko txapeldun izatiaz gain, lasterketako txapeldun ere bai.\nLuismik bidalitako argazkiak. Eskerrik asko!!\nZapatuko etapa atzerapen pixkatekin hasi arren, egunan lehenengo argixekin batera hasi zan. Aurten, Andonik pentsatuta zeuzkan ibilbide orijinalak egiteko baldintzak zeudela jakinarazi zuten, Midi Bigorreri itzulixa!\nHalere, azken astetako elurrak eta azken egunetako tenperaturek baldintzak aldatu, eta azken orduan norabidia aldatzia ekarri zaben.\nAltitoyko FBtik ateratako argazkixa\nLehenengo igoera tontorreraino egin ostian, ezkerretara geratzen dan lepotik pasatzia zan haserako helburua, baina azkenian lehenengo igoera eskuineko lepotik buelta ematen hasi ginan, ekialderuntz. Nolabait esateko, mapetan, erlojuan kontrako norabidian.\nTxiriosek grabautako lehenengo jeitsiera hau bideuan ikusi dezakezue, oindiok urduritasun apur bat egoten da lehenengo jeitsieran, eta zati batzutan gogorra eta batxeatuta tokatu zanez, iztarrak ere gogor gogor!!\nEz da gure buruaz fardatzeko, baina gu lasterketarako propio entrenatuta egon ez arren, dagoeneko lasterketa pila batetan parte hartu dogula nabarmena da, aldaketetan eta gelditu gabe jeistian jende asko aurreratzen gendualako. Kontatu jeitsiera honetan ere igotzen gu baino hobeto ibilitako zenbat aurreratu genitxuan!\nPentsatzen jardun genduan aurrekuak nola jeitsiko ote ziran aurreko postuengatik burrukan, ze elurra aldakor egonda seguridaderik ez da egoten nahi bezain bizkor bajatzeko eta gogor eta batxiekin dagonian, guk iztarrak ez bagenitxuan sentitzen, atara kontuak bestiek, gainera postuari eutsi bihar baziuen.\nIbilbide dotoria edozein kasutan, pena bakarra tontorra ez genduala in, baina nahikua lan euki zaben azkenengo orduan ibilbide osua norabidez aldatzen.\nBigarren igoeran sari handi bat eduki genduan:\nMidi Bigorren iparra\nEkialderuntz hastian abantailetako bat, Midiren iparra parez pare zauala bigarren igoeran. Honi aspalditxik gendukan begixa botata, baina honaino oindiok allau gabe geunden. Ia hurrenguan gehixo gerturatzen geran!!!\nIgoeran bukaeran, Luismi eta Enrike harrapatu genitxuan, eta hortik bukaeraraino aldaketaz aldaketa elkar pasatzen ibili ginan.\nBeste bideo bat editatu dot, Txiriosek grabatutako irudixekin. Material asko dauka, eta danak bideo bakarrian sartzian asko luzatuko zan asuntua. Hemen ikusi leikezue goiko aldaketan Luismi eta Enrike pasatzen ditugula, baina jeitsieran berriz ere pasatzen gaituztela. Zoro hauek, Juniorrak baino bizkorro bajatzen dira. Estan romanos estos locos! kar kar kar\nIkusi leike txiriosek botekin arazuak dauzkala, eta erorketa batian camel backa ere urtetzen jakola motxilatik\nIzaskun eta Fermin ere batera, baina hemendik aurrera ikusi ere ez genitxuan in, hauek bai sasoia!\n4 igoera egin genitxuan Zapatuan. Politxena seguruenik hirugarren hau izango zan, ipar mendebalde orientaziua zaukan, eta korridore batian bukatzen zan lehen ikusi dogun Midiko mendebaldeko lepuan bukatzeko.\nAzken zatixan nahiko elur gogorra izoztuta zauan, eta antolatzailiek eskilarak tallatu bihar izan zitxuen lasterkari guztiok eroso pasa ahal izateko. Ikaragarrixa!!\nEta pentsatzia ere hasera batian hemendik bajatzia nahi gintxuztela. Beste baldintza batzukin oso jeitsiera elegantia izango da, baina oinguan ez zaozen inundik inora baldintza onak! Antolakuntzako hauen esku seguru sentitzen gera, zalantzarik gabe\nBerriz Oncetera bueltan, animatzaile espezial batzukin topo in genduan, Urolakuak izan arren, ondo eramaten geran gazte batzukin, kar kar kar. Asko estimatzen dira animuak, eta ia hurrengo urtian zuek ere berriz Altitoyera bueltatzen zeraten, seinale ezin hobia izango da hori!!!\nTxetxu eta Aizpuru animuak ematen. Eskerrik asko bikote!!!\nEta azken igoerako argazkirik ezin erakutsi, sekulako beruakin eta 2800m arteko azkenengo zatixa danontzat oso gogorra izan zalako. Ez nintzan kamaria naruanik ere kontziente izan eta txirios erorketa txar baten ondorioz saihetsetan minakin zauan! Gainera, iparrian kerizpetan seguruenik gehixenori ura edatia ahaztuko jakun gorputzak eskatzen ez zigulako, eta gero berotan azkenengo igoeran lepo sufritxu genduan. Baina merezi izan zaban! Luismi eta Enrikeri 1-0 irabazteko, ze azken igoera honetan erabaki zan dana.\nAmaianian bazkaltzen. Eskerrik asko gonbidapenagatik!!! Luxu Asiarra Toy bailaran.\nDomekan berriz Luz Ardideneko pisten inguruan zan etapia. 2050m inguru bakarrik izan arren, goizkeo 4:30etan jaiki ginan oinguan ere. Pentsatziak bakarrik aste honetan Pierrara dijuazenak hurrengo beste lau egunetan halako palizak hartu bihar ditxuela, hori pereza. Bueno, norbaitek aldatu nahiko balia, mesedia itxiaren aurten ere jungo nintzateke Pierrara eh?\nEta hasi ginan lasterketan. Lasai lasai urten ginan Luzeko pistetatik. Txiriosen saihetsak nola erantzuten zuan ikusi bihar genduan. Arnas estuan hasten zanian molestiak zeuzkanez, ba mantxo! Bukatzia zan helburua!!\nBaina lehenengo jeitsiera iritsi orduko hasi ginan jendia aurreratzen, bideuan ikusi leiken bezela. Halere, bigarren igoeran hasi zan txirios eski batekin ere arazuak eukitzen. Eskixa urten itxen jakon. Ez zakigun bota edo eskixa zan, eta eskixa alboz kanbixau eta eski bera urtetzen hasi jakonez, argi zauan fijazio batetako arazua zala. Lehenengo metrotan elur zaila zaozez, oso sarri urtetzen hasi jakon, eta beste arazo bat gehixo etapa bukatzia arriskuan ikusten.\nTa gu gurera, Luzeko pistetatik urten eta Bernazouko bailarara pasatu ginan domekan. Hemendik Ardideneko lakuetatik ezkerretara (ekialderuntz) dauan lepo batetara ixo ginan, kranponeo luze batian. Oso elegantia!!\nGero Hego Ekialdia izango dan aurpegixan ibili ginan. Kuriosua, hemen elur hautsa topatu gendualako; aldiz, Midin denbora guztian eurixak formatutako elurretan ibili ginan, eta hura altuago dagola esango nuke, edo antzera. Zer ete da, Midin haiziak elur berrixa eraman dabala? edo bailara honetan mikroklima dagola?\nGoizian bildurtuta gaozen aber txiriosi saihetsak lagako zion lasterketa itxen, eta goizian nahiko ondo jaiki zan. Halere, oso lasai urten ginan.Baina jeitsieraz jeitsiera berotzen jun ginan!\nHemen ere Kike eta Lusimikin burrukan, elkar pasatzen behin eta berriz. Primeran pasatu dogu, elkarri adarra jotzen, aldaketetan batak bestiari trabak jartzen. Giro espeziala lagun batzukin lehiatzen ibiltzia!!\nHirugarren jeitsieratik laugarren igoera parez pare ikusten zan, jendia goruntz, eta azken zatixan eskixak bizkarrera berriz ere.\nEtapa honetan desnibel gutxiago egin arren, ixoera, jeitsiera eta kranponeo askoz gehixo eduki dixugu, horrek sekulako tokia eman dio lasterketari. Oinguan parez pare bostgarren igoera, eta hortik Luzeko pistetara ateratzen ginan. Bide honetatik behin Pic Ardidenera ixo ginala etorri jata burura. seizpa zazpi urte erretz pasauko ziran ordutik... denbora nola dijuan aurrera!\nAzkenetako igoera, Luzeko pisten ingurura bueltatzeko, indarrak ahultzen\nBaina beste hauekin burrukak ez zigun deskantsatzeko astixa hartzen uzten!!\nEta horretan, gaurkuan ere iritsi gera helmugara! Azken igoeran Maddi ere animatzen, sorbaldatik operatu berri. Ia hurrengo urtian lasterketan topo itxen dogun berriz ere!!!\nHemen egin doten bideo probisional bat. Oindiok txiriosek Magun gopruakin ataratako imajinak sartutua bideo luziago bat itxeko asmua daukat, eta eskegikot hemen. Bitxartian disfrutatu.\nBeti bezela, Anartz fin: Hemen astebukaerako erreportaia\nSt.Laurence North Face\nBandres Karolo memoriala


EAJ-PNV Gipuzkoako Batzar Nagusiak: EAJ-PNV-K SALATU DU BILDUK EZ DUELA BORONDATERIK ETA LIDERGORIK IZAN GIPUZKOAN EKONOMIA SUSTATZEKO PLANIK EGITEKO\nEAJ-PNV-K SALATU DU BILDUK EZ DUELA BORONDATERIK ETA LIDERGORIK IZAN GIPUZKOAN EKONOMIA SUSTATZEKO PLANIK EGITEKO\nBatzarkide jeltzale Eider Mendozak Bilduri leportatu dio bakarrik ezker abertzalearen iritzia entzutea eta, ondorioz, gipuzkoar gehienen iritzia baztertu izana.\nEAJ-PNVk aurkeztutako Ekonomia Sustatzeko Foru Arauak – hain zuzen ere, Bilduren aginteko foru gobernua krisiari aurre egiteko plangintza egitera behartzeko foru araua - beste izapide bat gainditu du gaur goizean Gipuzkoako Batzar Nagusietan. Bertan, Berrikuntzako, Landa Garapeneko eta Turismoko batzordean, batzarkide taldeek foru arauari egindako zuzenketak eztabaidatu eta bozkatu dituzte. Bakarrik oposizioko batzarkide taldeek egin dizkiote zuzenketak foru arauari. Bildu eta Aralar taldeek, ordea, ez dute zuzenketarik egin nahi izan, izan ere, hasieratik foru arauaren aurkako jarrera izan dute.\nHoriek horrela, batzarkide jeltzale Eider Mendozak honakoa salatu du: “Bilduk ez du borondaterik izan foru arauari ekarpenik egiteko, hain zuzen ere, uneko foru gobernuari zein hurrengo foru gobernuei ekonomia sustatzeko neurriak hartzera behartuko dituen foru arauari”. Horrenbestez, Mendozaren ustez, Bilduk ez du gaia inoiz gidatu, izan ere, ez ditu kontuan hartzen Gipuzkoako benetako beharrak. Eta, horrek, erakusten du Bilduren aginteko foru gobernuaren kudeaketa guztiz geldi dagoela.\nEra berean, EAJ-PNVren batzarkideak honakoa gogorarazi dio Bilduri: “Legealdia hasi zenetik, EAJ-PNVk hainbat ekimen egin ditu Foru Aldundia behartzeko ekonomia sustatzeko planak egitera. Baina aitzitik, Bilduren aginteko foru gobernuak ez ditu eskaerak aintzat hartu, hain zuzen ere, Batzar Nagusien gehiengoaren eskaerak: lehenik, ez zuen bete EAJ-PNVk eskatutako krisiari aurre egiteko plana egitea; bigarrenik, ez zuen eratu Batzar Nagusien gehiengoak eskatutako hitzarmen mahaiaren eratzea; eta, hirugarrenik, Bilduren aginteko Foru Aldundiak aurrekontuetan egin dituen sailak oposizioko taldeekin aurrekontuen negoziazioan adostutakoak izan dira”.\nHortaz, Eider Mendozak segidakoa esan du: “Behin Foru Aldundia ekonomia sustatzeko planak egiteko aukerak amaitzen ari zitzaizkigula ikusita, foru araua egitea erabaki genuen, honako helburuarekin: Bildu behartzea Gipuzkoako ekonomia sustatzeko neurriak hartzea. Eta, horretarako, Gipuzkoako gizartearen, politikaren eta ekonomiaren eragileen ekarpenak izan genituen”.\nMendozak, halaber, Bilduri egotzi dio, bakarrik ezker abertzalearen iritzia kontuan hartu izana: “Bilduk bakarrik ezker abertzalearen iritzia entzuten du. Baina ezker abertzaleak ez du soilik Gipuzkoa osatzen. Beraz, Bildu gipuzkoar gehienen iritzia baztertzen ari da, hain zuzen ere, lehenbailehen krisiari aurre egiteko neurriak hartzeko eskatzen dion iritzia”.\nAzkenik, hona hemen Eider Mendozaren salaketa: “Bilduk urtero aurrekontuetan ekonomia sustatzeko aurrekontu-saila murriztu du. Eta hain handia izan da murrizketa, non EAJ-PNVk lehengo legealdietan hasitako eredua suntsitu du; hain zuzen ere, Gipuzkoaren gizarte- eta ekonomia-ongizatea bermatu duen eredua suntsitu du. Eta, aldiz, Bilduk ezarritako ereduak langabezia handitu du – Euskal Autonomia Erkidegoan langabezia gehien handitu den lurralde izan da –, eta, horrek, agerian utzi du Bilduk oso gaizki kudeatzen ari dela”.


Gure inguruko mutil gazteak, militanteak, ezkertiarrak, jatorrak, lagunak… Askok zuzenean boikotatzen gaituzte, eta beste batzuk borroka feministaren “aliatutzat” dute bere burua. Baina… Zer gertatzen da Euskal Herriko gazte mugimenduko gizonekin?\nLubakitik, honi buruz hitz egitea tokatzen da. (Sentitzen dut).\nJarrera matxistak dituzten mutilez inguratuta gaude, beraien pribilegioak aprobetxatzen dituzten militantzia-kideen ondoan egiten dugu lan, babosoak eta erasotzaileak dauzkagu gure borroka eremuetan: manifetan, kontzentretan, asanbladetan, txosnaguneetan…\nAtzo ikusi nuen Arrasateko kaleetan dauden karteletan eta pegatinetan “feminismo” hitza ezabatzeko ahaleginak egiten ari direla batzuk: Independentzia, sozialismoa eta kito.\nEibarko kaleetan, bestalde, pintada bat agertu zen uda partean, ezkerreko gizon “militanteak” interpelatzeko. Ezkerreko “matxoak” eskuineko “matxoen” oso antzekoak zirela zioen. Mutil horien erreakzioen testigu izan nintzen, eta zalantzarik gabe, pintadak zioena konfirmatu nuen: beraien “gizonkeria” guztia agerian geratu zen. Sutan zeuden, sutan zegoen (emakumerik gabe) zeukaten Whatsapp taldea, pintada nork egin zuen bilatzeko sorgin ehiza abiatu zuten eta batzuk mehatxuak botatzera ere ausartu ziren. Egia da, aldea dagoela beraien artean ere, eta batzuk beraien jarrerak berrikusteko eta aldatzeko saiakera egiten duten bitartean, besteak berdin jarraitzen dutela. Hala ere, esan daiteke, jendarte honetan ezin garela fio eta denak direla matxoak kontrakoa erakutsi arte.\nOso eroso egotera ohitu dira gazte mugimenduetako gizonak, nahiko lan izaten dugulako sistemaren kontra; elizaren kontra, gobernuen kontra, legeen kontra, kapitalismoaren kontra, kolonialismoaren kontra, hetero-arauaren kontra, hiltzaile edota bortxatzaileen kontra… Eta gazte mugimendura sartzeko astirik (eta nik askotan gogorik) ez dugu izaten. Ez da erraza, baina egin beharreko apustua da.\nBurura etortzen zaizkit borrokan pausu hori eman duten feministak; hor daude Haritz Varela salatu duten emakumeak, hor daude bileretan generoan oinarritutako botere harremanak salatzen dituztenak, hor daude… Eta gure eredu dira!\nEz dugu nolanahiko gazte mugimendu baten parte izan nahi. Gure gerran ez dugu edozein nahi aliatu bezala. Ez dugu infiltraturik nahi.\n(“Baina denok ez gar…”, “baina okerragoak badaud…”, “Baina ez konparat…”, “baina feminaz…”)\nAliatuek lanketa feminista egin beharko dute, edo ez dira aliatu izango!


Flandriako ikasleak Tolosan, Orixe BHIko ikasleekin elkartrukean | Tolosa\nFlandriako ikasleak Tolosan, Orixe BHIko ikasleekin elkartrukean\n2019/03/11 | Euskara eta Hezkuntza\nAldaketa klimatikoa eta jasangarritasunaren bueltako erronka lokalak izango dituzte hizpide Tolosan burutuko duten astebeteko egonaldian.\nBigarren urtez lantzen ari diren proiektua da eta Flandriako Menen herriko 16 ikaslek eta Orixe institutuko beste hainbeste ari dira parte hartzen.\nAldaketa klimatikoa eta jasangarritasunaren bueltako erronka lokalak izango dituzte hizpide Tolosan burutuko duten astebeteko egonaldian. Bigarren urtez lantzen ari diren proiektua da eta Flandriako Menen herriko 16 ikaslek eta Orixe institutuko beste hainbeste ari dira parte hartzen.\nPatxi Amantegi Zupiria, Tolosako alkateordeak, egin die harrera ofiziala Tolosako Udalean. Igandean, martxoak 10, iritsi ziren Tolosara eta datorren larunbaterarte luzatuko dute estantzia, martxoak 16. Gure ingurua ezagutu, Orixeko ikasketa plangintzan parte hartu eta gaiarekin lotutako hainbat zentro eta enpresa bisitatuko dituzte. Tolosako ikasleak, trukean, pasa den urrian izan ziren Menen hirian.\nPatxi Amantegi Zupiriak Tolosaz disfrutatzeko gonbita luzatu die eta lantzen ari diren proiektuaren balioa jarri nahi izan du mahai gainean: “Osatzen dugun komunitatearentzat baliagarria izango da ziur, zuek ere, gaztetatik kontzientzia hartu eta gaia hedatzeko gai izango baitzarete. Guztion ardurapeko arazoa da. Ikasi noski, baina gaitasunak hobetzea eta gure ikastetxeen nazioartekotzea ardatz positiboa da ere: beste herrialde batzuetako kideekin hartu-emana izan, kultura eta tradizio ezberdinei buruz jakin, bizitzeko era ezberdinez jabetu. Finean, ikuspegia zabaltzeko beta ematen dute honelako ekimenek, horrek dakarren aberastasunarekin”.


Korrika 18 Batzordeak Lizarran eta Garesen. Korrika 18-ren inguruko informazioa. |\n← Mañeruko euskararen eguna. Argazki galeria.\nItxaro Bordarekin egin saioa →\nKorrika 18 Batzordeak Lizarran eta Garesen. Korrika 18-ren inguruko informazioa.\nPosted on 2012/12/17\tby lizarbeibar\nLizarrako Korrika Batzordea ospatu zen joan den ostiralean; bertan 16 lagun bildu ziren Lizarrako hainbat eragile, eskola edota talderen ordezkari. Askok jakinen duzuen moduan, aurtengo leloa “eman euskara elkarri” dugu eta omenduak aldiz euskara ikasten ari diren ikasleak (Lizarraldean eta Izarbeibarren 230etik gora aurten). Bileraren dinamizatzaile izan genituen eskualdeko Korrika Arduradunak eta bertan hainbat puntu jorratu ziren:\n-Korrikaren datak. Lizarraldetik eta Izarbeibarretik noiz pasako den.\n-Kilometro salmenta eta Korrika Laguntzaileak.\n-Hurrengo Batzordea, Lizarran: urtarrilaren 18an, ostiralarekin. 18:00etan Lizarrako euskaltegian (edozein laguni zabalik)\n-Hurrengo Batzordea, Garesen: urtarrilean baina data zehazteke dago oraindik.\nKorrika martxoaren 14an abiatuko da Andoainetik eta 24an Baionan amaituko da, hamar egun beraz. Lizarraldetik eta Lizarratik martxoaren 15eko gauean pasatuko da, ostiralarekin (ordua zehazteke dago oraindik), eta gau horretan bertan Izarbeibarrera eginen du. Martxoaren 19an ere, asteartearekin, Lizarraldeko mendebaldean ibiliko da Korrika (Urantzia, Azedo eta Zuñiga inguruan).\nBestetik, Korrika Denda (arropa eta bestelakoak) izanen da Lizarrako euskaltegian Korrika bertatik igaro arte. Euskaltegiko klaseak eta lana ez oztopatzeko dendarako ordutegia finkatu da ere: astelehenetik ostiralera 11:30etik 13:00etara eta 17:00etatik 18:00etara. Euskaltegiko ordutegiarekin batera, Lizarrako Gothyka dendan ere baduzue arropa salgai (Sorkunde Garbiaren pasealekuan, 58. zenbakia). Amaitzeko, ostegun honetan, abenduak 20, Korrika materiala kalera aterako da.\nLizarran zein Garesen ez da Korrika material guztia izanen; Katalogoan dagoen zerbait bertan ezin bada topatu beste bide batzuk dituzue eskuratzeko. Batetik, Iruñean: San Anton kalea, 26 (Astelehenetik larunbatera 10:00-13:30 eta 17:00-20:30. Abenduaren 24 eta 31n baina, 10:00-13:30 bitarte); eta bestetik, Berria-ko Euskal Herriko Plaza webgunean topa dezakezue.\nKorrika Kulturalean Euskal Herri mailako Lekukoaren Bila Ginkana ospatuko da. Bertan, Lizarraldean animatzen diren lagun eta koadrillekin 8 laguneko taldeak osatuko dira eta haien artean lehiatuko dira. Data finkatzeke dago baina martxoa baino lehen izanen da. Ondotik, Lizarraldeko talde irabazlea Iruñera joanen da Martxoan ospatuko den Nafarroako Lekukoaren Bila Ginkanara. Nafarroako txapelduna final handira pasatuko da eta berau Korrika bukaeran, Baionan eginen da. Animo!\nBestetik Korrika Laguntzailea oparitzeko momentu ona da ere, 12 euroren truke Euskal Herri osoko 250etik gorako denda eta zerbitzutan beherapenak eskuratu ahalko dira; haien artean Lizarraldeko eta Izarbeibarko 12 negozio edo zerbitzutan: 5 kanpin, hotel 1, liburudenda 1, arropa-bitxi denda 1, fisioterapia zentro 1 eta bidaia agentzia 1). Euskal Herri osoko Korrika Laguntzaileen katalogoa ikusteko klikatu hemen; eta Korrika Laguntzailea eskuratzeko pasa zaitez euskaltegitik.\nKorrikaren prestaketan lagundu nahi duenak bide asko ditu parte hartzeko. Batetik, euskaltegitik pasa eta kontaktu zerrendan izena eman, sortuko diren lanetarako abisatu ahal izateko, bigarrenik, hurrengo Korrika Batzordera etorri (Lizarran urtarrilaren 18an, ostiralarekin, euskaltegian 18:00etan, Garesen urtarrilean ere baina eguna zehazteke). Bestetik, aste honetan 17:00etatik 18:00etara eta astelehenetik ostegunera, “Korrika publibiak” plastifikatuko dira leku ikusgarrietan jarri ahal izateko. Norbaitek interesa izanen balu Korrika iragartzen duen publibia bat nonbaiten paratzeko, jar dadila harremanetan euskaltegiarekin.\nKorrikarekin zerikusia duen edozertarako Lizarraldeko Euskaltegiarekin harremanetan jartzeko bideak: lizarra@aek.org e-posta, eta 948 552 406 zein 607 613 837 telefonoetan. Izarbeibarko Euskaltegiarekin aldiz, gares@aek.org e-postan eta 606 999 072 telefonoan.


Argitara ateratzeko era bat. Deia, Noticias de Bizkaia\nIrailean ikusiko du argia Gaizka Salazar bateria-jotzaileak sortutako EraBatera taldearen lehen estudio lanak. Gatibu, Ken 7 eta Willis Drummond taldeetako kideek egin dute bat proiektuan\nOlatz Prat - 2018(e)ko ekainaren 24a, igandea - 18:34etan eguneratua\nIzen berri bat idatzi da euskal taldeen izendegian, EraBatera, Gatibu taldeko bateria-jo-tzaile Gaizka Salazarrek bultzatutako proiektua. Gatibuko kide Mikel Caballero baxu-jotzaileak, Ken 7 taldeko Beñat Serna gitarra-jotzaileak eta Willis Drummondeko abeslari Jurgi Equizak osatzen dute laukotea.\nDuela bi urte inguru hasi zen Salazar bere kantu propioak konposa-tzen. Barruan zituenak ateratzeko inoiz sentitu gabeko beharra sentitu zuen. Hala, buruan zituen ideiei forma ematen hasi eta pixkanaka kantuak maketatzen joan zen. “Dena konposatu dut neuk: bateriak, gitarrak, melodiak... baina, egia esateko, ez naiz trebea gauza horietan guztietan. Konposatzeko adina bai, baina, behin kantuak forma hartzen hasi zirenean eta horiek grabatzeko momentua zela ikustean, talde bat osa-tzeko pausoa eman nuen”.\nEsan izan diote Salazarri euskal Audioslave-a sortu ote duen, super-talde itxura eman baitzezakeen EraBatera taldeak ere. Baina, berak ez du, inondik ere, hala bizi: “Ez dut talde hau super-talde bat bezala senti-tzen;sentitzen dudana da ideia ba-tzuk nituela eta lagunak batu zaizkidala, ideia horiei babesa emateko”.\nbarrura begira Salazarrek barruan zituenak kanporatzeko beharrari eran-tzuten dio proiektu honek, eta musikan bezala, letretan ere nabari da hori. Iker Olabarrieta lagun eta bertsolariak idatzi dizkion bi letra izan ezik, diskoko gainerako zazpi kantuen hitzak berak idatziak dira. “Batez ere barrura begira egindako diskoa da, barruan nituen minak kanalizatzeko bide bat behar nuen eta kantek eman didate bide hori. Azkenean, bada modu bat esateko nola sentitzen naizen orain eta hemen, Euskal Herrian”. Bikote erlazioak, errefuxiatuen egoerak barruan eragiten diona edo duela gutxi zendu zitzaion aitari idatzi dio, besteak beste, Salazarrek: “Ariketa terapeutikoa izan da azkenerako. Behar bat senti-tzen nuen eta, egia esan, konposatzeko beharra eta grina ez zaizkit desagertu, hor jarraitzen dute”.


Annecyko Zinemaldian euskal film biren mundu mailako estreinaldia izan da - bizkaie.biz\nBizkaie! 2022-06-14 08:09 Zinemea\nUnicorn Wars eta Los demonios de barro lehiatu dira.\nAnnecyko jaialdia da munduko garrantzitsuena animazinoaren industriari jagokionez eta euskal zinemarako albiste garrantzitsuakaz dator aurtengo edizinoa, izan be, Unicorn Wars eta Los demonio de barro filmak aukeratu ditue Sail Ofizialean lehiatzeko eta bidebatez, lan bien mundu mailako estreinaldirako.\nUnicorn Wars filmari jagokonez, nabarmentzekoa da jaialdiak dagoeneko 2021ean erakutsi ebala interesa Alberto Vázquez-en proiektuaren aurrean, MIFA merkatuko Work In Progress atalean parte hartzeko aukeratu ebenean. Abano Producións, Uniko, Autour de Minuit eta Shmuby Productions enpresek produzidutako lanak hartzen eta adarbakarren arteko antxinako gerrea kontetan dau eta protagonista biak (Azulin eta Gordi anaiek) amaren maitasuna bereganatzeko bizitako barruko gorabeheretan be sakontzen dau.\nBestalde, sail berean lehiatuko da Los demonios de barro, Nuno Beato zuzendari portugaldarraren lana. Sardinha Em Lata, Marmita Film, Caretos Film eta Bilboko Basque Films etxeen nazinoarteko koprodukzinoa da. Rosaren istorioa kontetan dau: neska langile eta aditua eta bere enpresan zeregin oso garrantzitsua dauena. Baina bizimodua aldatu egiten jako bere senide bakarra, aitita, hil ondoren. Protagonistak dana alde batera ixtea erabagiten dau eta harek egindako akatsak desegiten saiatzen da. Euskal lanen presentzia nabarmena MIFA Annecyn\nUnicorn Wars filmaz gan, Uniko produkzinoetxe bilbotarra MIFA Nazinoarteko Animazino Merkatura joango da beste proiektu garrantzitsu batzuekaz, besteak beste, Pablo Polledrik zuzendutako Loop film laburragaz, autortza ugari lortu dituana naziboartean. Gizaki bakotxak ekintza bera behin eta barriro errepetiduten dauen gizarte baten errealidadea erakusten dau lanak.\nEra berean, bazkideak lortzeko helburuari eutsiz, El sueño de la Sultana proiektua be aurkeztu dabe. Isabel Herguerak zuzentzen dau eta hainbat herrialdetan jazoten eta alkarren artean nahasten diran, hiru istorio kontetan ditu. Gainera, Nora y la dama de Anboto izeneko proiektu barri bat lantzen dabiz eta ha be eroango dabe. Filmeko protagonista, amumari jaramonik egin barik, basoan sartzen da, familiaren landetxetik hur. Han personaia bitxiak ezagutueta gizakien mundura bueltetako hareen beharra izango dua.\nBestalde, Dibulitoonek produkzino fasean dagoan Yokoren oporrak filmari buruzko materiala eskainiko dau. Mai, Oto, Vik eta Yoko lagunen istorioa azaltzen da pelikulan: lehen aldiz bananduko dira udaldia igaroteko eta holan ikasiko dabe umeak dagozan lekuan beti olgetako gogoa dagoala. Laura Martelek idatzitako eleberri grafiko batean oinarrituta dagoan Winnipeg, el barco de la esperanza be bertan erakutsiko dabe. Zazpi urteko neskato baten eta bere aitaren istorioa kontetan dau. Gerratik Frantziara iges egin eta bertan oso momentu gogorrak bizi ondoren, Pablo Neruda buru dauen Winnipeg itsasontzian Txilera joango dira.\nTalka Records eta Fermin Muguruza be sektoreko profesional garrantzitsuenak batzen dituan merkatu garrantzitsu honetan izango dira Black is Beltza II: Ainhoa filma amaitzeko behar daben finantziazinoa bilatzeko asmoz. Bigarren atal honek lehenengo lanaren protagonistea zan Manexen alaba Ainhoaren istorioa dau ardatz. Era berean, Lotura Filmsek garapen fasean dagoan Kima Amik telesailari buruzko informazinoa eskainiko dau. Proiektu honegaz Animation Production Days (APD) dalakoetara joan eta Cartoon Forum merkatu entzutetsuan parte hartzeko hautatuak izan ziran. Bizitza eta gustu guztiz kontrajarriak dituen arren, beti alkarregaz olgetako eta dibertiduteko modua daben lehengusu biri buruzko telesaila da.\nEra berean, igaz, film laburren mentoring programa batean, Zineuskadik Izar Films etxearen Azkena proiektua saritu eban, nazinoarteko market trip bategaz. Ha datorren eguaztenean gauzatuko da, 10:30ean, Alca-Nouvelle Aquitainegaz batera atondutako pitching saio bategaz. Lana Ane Inés Landetak eta Lorea Lyonsek zuzendu dabe eta amatasunari buruzko hausnarketa sakona egiten dau. Jardunaldiaren helburua da zinemagileek euren proiektua lehen aldiz nazinoarteko audientzia bati aurkeztea.


Tratu txarren biktimek ez dute lehentasunik Osakidetzan\nEmakundek Eusko Legebiltzarrean aurkeztutako txostenaren ondorioetako bat da. Erakundearen arabera, genero indarkeriariaren biktimen seme-alabak eskolan seinalatu egiten dituzte.\nTratu txarrak jaso dituzten emakumeen beharrei Euskadiko erakundeek eskainitako erantzuna izenburuko txostena aurkeztu du Emakundek Eusko Legebiltzarrean. Honen arabera, genero indarkeriaren biktimei ez zaie Osakidetzan lehentasunezko traturik eskaintzen. Gainera, zenbait egoeretan, beste udalerri batera joan diren emakumeei arreta espezializatua lortzea oso zaila omen da.\nAlabaina, hezkuntza arloan, tratu txarrak pairatzen dituzten emakundeen seme-alabak seinalatu egiten dituzte, hau da, ez dute gainontzeko ikasleen tratu bera jasotzen. Emakunderen aburuz, zenbait aurreritzi sumatzen dira honen atzean.\nEmakumeen lan-merkaturatzeari buruz, Maria Silvestre Emakundeko zuzendariak adierazi duenez, betetzeko helburu zailenetarikoa da. Hori lortzeko, gaurko aukera Lanbidea dela azaldu du.\nGenero indarkeriaren biktimak artatzen dituzten eragile desberdinen arteko koordinazioa ona da oro har, txostenak ondorioztatu duenez. Hala ere, osasun, epai eta hezkuntza sailetan, gehienetan, ekintzak ez datoz erakundeen eskutik eta gainera, ez daude koordinatutak. Askotan, Silvestrek azaldu duenez, profesionalaren arabera izango da koordinazio hura.\nInformazio gehiago:Eitb: Tratu txarren biktimek ez dute lehentasunik Osakidetzan


"Ikusgarria" izan da 6. Bikingo Eguna : Bidasoko Hitza\n"Ikusgarria" izan da 6. Bikingo Eguna\nBi egunez, irristatze kirolen hiriburua izan da Hondarribia. 100 surflarik parte hartu zuten iagnde goizeko Espainiako SUP proban\nEspainiako SUP Kopa egin zuten igandean. Irudian, Open Mailako irteera\nSeigarren Bikingo Eguna egin dute asteburuan Hondarribian, HS2 klubak antolatuta. Bi egunez, irristatze kirolen hiriburu izan da herria eta dozenaka surf eta skate zale hurbildu ziren Kai Zaharrera probetan parte hartu edo ikusle modura gozatzeko asmoz. Antolatzaileek oso balantze positiboa egin dute, eta hasieratik “ikusgarria” izan dela baieztatu du Iñaki Navascues HS2ko presidenteak. Larunbat goizean haurrak izan ziren protagonistak, bai SUP taula erraldoien gainean jokoan, bai SUP Kids Kopan lehiatzen. Parte hartze handia izan zen proban, eta lehiakide batzuk kanpotik etorri zirela nabarmendu dute: “Donostia, Ipar Euskal Herria, Kantabria edota Kataluniatik”. Agin guztientzako probak antolatu zituen HS2k eta publikoak gozatu zuen surflari txikiekin.\nLarunbat goizen SUP probak antolatu zituzten haurrentzat\nArratsaldeko egitarauaren zati bat bertan behera geratu zen ekaitzagatik —film laburren proiekzioak bai egin ziren—, baina egin ezin izan ziren ekitaldiak biharamunean egiteko aukera izan zen, igande goizak ateri eutsi baitzion. Hala, Axi Muniain surflari zarauztarrak master class ikastaroa eskaini zuen Carver taulekin. Baina igande goizeko ekitaldi nagusia Espainiako SUP Kopa izan zen, modalitate guztietan eta bi distantzietan: 6 kilometro (Amateur Maila) eta 14 kilometro (Open Maila) egin zena. Ibilbidea, paregabea, Kai Zaharra eta Amuitz irla artekoa. Open Mailan Roman Freijo nagusitu zen Olivier Darrierderlouren aurretik. Nesketan ere hondarribiarra izan zen txapelduna, Cyara Palenzuela gaztea; Beatriz Piñal kantabriarra geratu zen bigarren. “Surflariek surflarientzat antolatutako festa handia da Bikingo Eguna”, adierazi du Navascuesek balantzea egiterakoan. Eta hori da asteburuan Hondarribian irristatze kirolen zaleek bizitu dutena, festa handi bat. Lehiak izan dira, ikastaroak, bideo emanaldiak, SUP taula erraldoietan aritzeko aukera —tartean desgaitasuna duten haurrekin burututako bataioak—… Badakite ondo pasatzeko zer egin HS2koek, eta hurbiltzen zaienei ondo pasa arazten ere asmatzen dute.


IÑAKI ZABALETA: “110. STREET-EKO GELTOKIA” | elinberri\n2018. abuztuak 29 Albisteak, Eleberrien kutxa - Erlantz Urtasun Antzano\n“Nekaturik zihoan 42. Street-ean zehar, lanbropean, gabardina handi bat soinean eta ingeles estiloko kapela buruan. Haize bustiak jo ez zezan zerbait makurturik zeramatzan bizkarrak, eskuak poltsikoetan eta lepokoa sudurzuloetaraino. Hotza zen urtarrileko ilunabartze hartan Manhattanen. Jendea erruz harat-honat, etxerako bideak hartzen, bulego dorretan egun osoa kalefakziopean lanean pasa ondoren.\nGrand Central Station-go sarreran egunkaria eskatu zion, egunero bezala, zimurrez beteriko agure zaharrari. Eskuak atera-sartu azkarra egin zuen egunkaria ordaintzeko eta, New York Times galtzarbean jarriz, geltokiko berotasunera sartu zen. “Have a nice day“, egunkari saltzailearen agurra juxtu ailegatu zitzaion haize hotz boladarekin. “Egun atsegina izan ezazu”, nahiz eta honelako esaldietara ohiturik zegoen egon, zenbaitetan, pentsatzen jartzean, arrotz egiten zitzaizkion Josebari, kortesiazko usadio ihartuen kera hartzen zien, ilunabarretan batez ere”.


Atlantiar pirineo eta kornisa kantabriarreko anaiartutako kobak\nAtlantiar Pirineo eta Kornisa Kantabriarrean, kareharriz osaturiko mendiguneak paisaiaren berezko aztarnak dira, bertan leize, hobi eta isurbide karstiko ugari barne hartuz.\nBalio ekologiko zein natural handiko leku hauetan gizakiaren iraganaren arrasto garrantzitsuak mantendu dira, eta zenbait kasutan, berauen hormak oraindik artzain-kondaira eta mitoei loturiko erritu herrikoiez hitz egiten digute.\nLeku hauetan, paisaiaren edertasuna ez dago lurraren gainean soilik, bihotz bihotzean ere karma handiko bazter naturalak baitituzte; izan ere, “seigarren Kontinentea” deitu izan diote batzuek. Gero eta gehiago dira, lurpeko munduan interesa dutenak, Lurraren erdiguneraino barneratzen\ndirenak, denboran atzera egiteko, Historia ezagutzeko, istorioak entzuteko, edo soilik mendeetan zehar sorturiko formazio kapritxosoen edertasuna ikusiz gozatzeko.\nUrdazubi-Urdax, Sara, Zugarramurdi, Arrikrutz, Pozalagua, Ekainberri eta Mendukiloko lezeok “Mugarik gabeko lurpea” ekimena martxan jarri dugu, bisitariari batzuetan hurbil bezain ezezagun diren baliabide hauek ezagutzera emateko intentzioarekin. Animatu gu bisitatzera, leize bakoitza bakarra da.\nBegiztatu nahi al duzu lur azpiko mundua, ezagutzeke geratzen zaigun azken kontinentea? Julio Verneren antzera barneratu nahi al duzu lurpeko erraietara? Ezagutu nahi al dituzu lurpeko formazio bitxiak eta bertako faunaren berezitasunak? Orain dela 13000 urte kobazuloko hormetan egindako margo zoragarriak ezagutzea nahi al duzu? Ala bada, anaiartutako kobak eskaintzen dizkizuten erreztasunez baliatu besterik ez duzu.


Frantziako ZABALZA Bartzelonan sexu-errekurtsoarekin, Chloée - Desire Vips\n14 azaroaren 2017 / by admVIP016 / No comments\nCHLOÉE, Bartzelonako eskoltako frantsesa, sexu-jarrerarekin.\nChoee The benetako, Bartzelonako Frantziako eskolta bat da, zalantzarik eskuineko aukerak bat, uninhibited eta sentsuala neska bat nahi baduzu, bere gorputza lirain eta aurpegia Frantziako edertasun eta Inmaculada zaporea ere itxura moda, ikusgarria eskoltako festa eta bidaiak maite, konbinazio perfektua abenturazale companion bila modu oso aparteko modu batean bilatzen da, aurkitu duzu!\nneurtu: 90 - 60 - 88\nhizkuntzak: Gaztelania, frantsesa, ingelesa, italiera.\noharrak: Joy and sensuality in abundance, French escort in Barcelona.\nFrantziako neska eder eta ederra, hankak luzeak eta bular naturalak, dena xarma da.\nBere adimena eta hezkuntza egiteko Chloée eskolta bat VIP super luxuzko, dotorezia estetiko eta klase batekin, berarekin bilera batean zoriontasuna sinonimo da, poza, sinpatia eta arreta sublime gozatzeko dira.\nKirola, gastronomia eta bidaiak.\nAipatu Chloée duten sexuaren errekurtsoa asko ditu, haien inplikazioa aparteko sentsuala, eta horrek ere jarrera GFE ukaezina eta sutsua bat, umore ona eta zoriona testuinguru batean oso joera errezeten emateko modu bat da.\nNire ezizena Chloée da egoiliar Frantziako Bartzelonako neska bat urte, eskaini nahi dutenentzako nire profil hasi nintzen, gozatu alai pribatuan eta sozialki nire konpainia, dotorezia, glamourra eta sentsualitatea naturalekin askoz I inplikazioa, zuk bisitatu ahal dut zure hotelean diskrezioa guztira, etxea, suite-ordu, bidaia batera, afaria gauetan bilduta sexuaren errekurtsoa eta umorea, guztiak pozik elkarrekin izan nahi.\nProbabilitatea, a priori CHLOÉE eskaintzen duena:\nargitzeko Garrantzitsua berdea planteaturiko aukeren esan apriorizko eskolta du joera dago, baina ez du inolako konpromisorik esan nahi, neskak eskaintzen dituen zerbitzuak laguna Vip, edozein intimo inplikazioa sortzen duten eta Frantziako eskolta adostu beharko ditu.\nIkusi gehiago Frantziako ZABALZA Bartzelonan\n(E-mail bidez bidalita). Maria maitea, pozik nago Chloe zorionduz, neskato bizia, eder eta oso zintzoa, bihotz onak eta musuak direla.\n* 5 orduko bilera, jatetxean eta Bartzelonako hotelean.\n(E-mail bidez bidalita). Kaixo María, eskerrik asko. Atseden handia izan nuen atzo Chloe-rekin, polita izateaz gain, neska polita da. Agurra.\n(E-mail bidez bidalita). Chloe-rekin hitzordua bikaina. Eskerrik asko\n* 1 orduko bilera, Luxtal 177 apartamentuetan.\nBartzelonako Frantziako ZABALZA, independente eta partikularrei dira, ezin da guztiz bere aurpegia erakutsi, jakina ari dira beren gizarte-eta lan aitortzen beldurrez oso garrantzitsua da horiek beren diskrezioa pertsonala identitate errespetatzeko. Ez of oztopo oso garrantzitsua azalpen testua zehatz-mehatz eztabaidatu beren zintzo eta fidagarriak izateko itxura ulertzen dugu aurpegia ikusteko erabat, beraz, zenbait kasutan agerian ideia bat izan aurpegia zati txiki bat, eta, gainera.\n* CHLOÉE eskoltako argazki eskuragarriak webean argitaratzen direnak dira, diskurtsoarekin ez dugu argazkirik egingo aurpegi betean.


Etiketa: robotaren ordezkapena | Martech Zone\nEtiketa: robotaren ordezkapena\nHau da zikinkeria egiten duzun mezu horietako bat ... eta gero joan zaitez ahazteko bourbon bat hartzera. Lehen begiratuan, galdera barregarria dela dirudi. Nola liteke munduan marketin zuzendaria ordezkatzea? Horrek kontsumitzaileen portaera ondo aztertzeko, datu eta joera konplexuak objektiboki aztertzeko eta sormenez pentsatzeko gaitasuna beharko luke funtzionatzen duten irtenbideak lortzeko. Galderak eskatzen digu zer eginkizun ditugun eztabaidatzeko


...nahi ginuke jakin Iruñea nuntxe den! — dantzan.eus\nHemen zaude: Hasiera › Komunitatea › Duguna - Iruñeko dantzariak › ...nahi ginuke jakin Iruñea nuntxe den!\n...nahi ginuke jakin Iruñea nuntxe den!\nOtsailaren 9an, inauteri larunbatez, eta IRUDAMAk antolatuta, kalejira ezberdinak antolatuak genituen Iruñeko alde zaharreko karriketan barna. Eguraldiak ez zuen sobera lagundu eta hartara, batzuk atera gabe geratu ziren, gero merkatuko plazan elkartzeko. Gu orduan ttanko kalera, eta euria hasi orduko dantzan ginen Nabarreria plazako "Los Burgos" ostatuaren aitzinean.\nHan bildu ginen aitzindariak, jauna eta anderea, laboraria eta laborarisa, marexalak, kükülleroak, kestuak, xorrotxak eta beltzeria burrunbatsua. Barrikada osteko otamena gozaturik, Karrikiriko lagunengana hurbildu ginen. Bertan barrikada laburxkoagoa egin genuen eta pasta goxoak eta ardo are goxoagoa izan genuen trukean. Biba Karrikiri!\nGazteluko plaza zeharkatu eta Olazti ostatukoei ere eskaini genien barrikada. Berriz ere jan eta edan eta bitartean kauterak eta buhameak, kauterakeri eta buhamekerietan...\nAzken barrikada, merkatuko plazara gerturatu aitzin, Merkaderes karrikan eman genuen, Iruñazarra ostatukoei eskertzeko urtero, berdin Santa Agedan edo Inauterietan, gurekin beti duten tratu goxoa. Barrikadaren osteko aitzina-pikarekin bukatu genituen gure xiberotar plantak.\nEskerrik hanitx, bide batez, Eibarko Kezka dantza taldeari eta Xiberoko ikastoletako ikasle ohien elkarteari (XIIO), haien zenbait jantzi uzteagatik!\nManexak izateari utzi genioneko goiz hartako argazkiak, heben!


AHUNTZAREN GAUERDIKO EZTULA | Herrialde Katalanak eta emakumeen* etxea igande honetan! - Arrosa\nAhuntzaren gauerdiko eztula 2020/11/02\nIgande honetarako plan bikaina proposatzen dizuegu. Hasteko Samai-Zuloko sorgiña etorriko zaigu denboraldi berriko bere lehen kolaborazioa egitera. Berekin batera Zarauzko emakumeen* etxeari buruz hitzegingo dugu Berditasun saileko kideekin. Ondoren Herrialde Katalanetara joango gara. Alde batetik, Lluc Gayà, Endavant antolakundeko kide bat izango da gure mikro askeetan azken polizia operazioari eta etxeratze aginduaren aurka izaten ari diren protesten ingurukoen berri emateko. Hau gutxi balitz, gure korrespontsal berriaren estreinaldia ere izango da Bartzelonatik eta, betikolez, maitasun/gorrotozko efemerideak!


Urruzuno literatur sariak jaso dituzte Lea-Artibaiko lau ikaslek - Lea-Artibai eta Mutrikuko Hitza : Lea-Artibai eta Mutrikuko Hitza\nUrruzuno literatur sariak jaso dituzte Lea-Artibaiko lau ikaslek\nMarkina BHIko Paula Kareaga eta Jone Urbieta saritu dituzte prosa mailan. Poesia kategorian, bestalde, Amets Amutxastegiren (Lekeitio BHI) eta Naia Badiolaren (Ondarroa BHI) lanek lortu dute Urruzuno saria.\nEuskaraz idazteko zaletasuna Arabako, Bizkaiko, Gipuzkoako eta Nafarroako gazteen artean bultzatzea du helburutzat Urruzunotarrak gehituz literatur lehiaketak. Aurtengo saridunak ezagutara eman dituzte, eta beste urte batez, sarituen artean Lea-Artibaiko ikasleak daude.\nPoesian nahiz prosan bi maila bereizi dituzte. Prosa B mailan, Markina BHIko Paula Kareaga Katisha dut izena lanagatik eta Jone Urbieta Barkaidazu-rengatik saritu dituzte.\nPoesiari dagokionez, Ondarroa BHIko Naia Badiolak Niak lanagatik Poesia A mailako saria irabazi du. B mailan Lekeitiora joan da saria. Lekeitio BHIko Amets Amutxastegiren Denbora Makina izeneko lana saritu dute.\n175 partaide. 2019ko Urruzunotarrak gehituz lehiaketan 175 lan aurkeztu dira guztira. Horien artean, 21 literatura lan saritu dituzte. Saridunek irailaren 2tik 6ra literatura egonaldia egingo dute Zugarramurdiko Graxiana aterpetxean.\nEgonaldia bukatu ondoren, irailaren 6an, sari banaketa ekitaldia izango dute Gasteizen, Eusko Jaurlaritzaren Egoitza Nagusian.


Gasteizek zergak izoztuko ditu 2021ean eta ez ditu udal-tasak igoko 2022an eta 2023an\nGorka Urtaranen Gobernua kritikatu du EH Bilduk, progresibitateari "bizkarra emateagatik".\nGasteizko Udalak zergak izoztuko ditu 2021erako, eta azkenik, ez ditu % 2 igoko 2022 eta 2023 urteetarako tasak eta prezio publikoak, koronabirusaren pandemiak eragindako krisiaren ondorioz.\nHala adostu dute asteazken honetan udal taldeek Ogasun Batzordean, 2021erako ordenantza fiskalen proiektuaren eztabaidan, eta ostiral honetako osoko bilkuran berretsi beharko dute akordioa.\nHorrela, Arabako hiriburuak egungo zergak, tasak eta prezio publikoak mantenduko ditu, Ondasun Higiezinen gaineko Zerga (OHZ), gainbalioa, Jarduera Ekonomikoen gaineko Zerga (EJZ), ibilgailuena eta eraikuntza, instalazio eta obrena izoztuta.\nAzkenik, zerga proiektuak ez du 2022 eta 2023 urteetarako tasa eta prezio publikoetarako % 2ko igoera aurreikusiko, baina Iñaki Gurtubay Ogasun zinegotziak udal zerbitzuak mantendu ahal izateko "bilketa maila onargarri bat" mantendu behar dela azpimarratu du.\nDatorren urteari begirako berrikuntzen artean, energia garraiatzeko enpresek jabari publikoa okupatzeari buruzko tasa berri bat nabarmentzen da, hiri-lurzoru publikoa energia elektrikoa, gasa, ura eta hidrokarburoa kanalizatuz erabiltzen dutelako. Udalak 300.000 euro inguru sartzea espero du.\nGainera, gora egin dute tratamendu-instalazioetan hondakinak isurtzeagatiko eta tratatzeagatiko tasek, industria-hondakinak murrizteko. Jundizko hiri-hondakin solidoen instalaziora iristen den hondakin-tona % 4 handituko da, eta % 26,5 Gardelegiko zabortegira iristen diren industria-hondakinentzat.\nBeste aldaketa bat bizikleten aparkaleku seguruaren tarifa berria da; izan ere, bizikleta urtebetez aparkatzeko aukera ematen du egoiliarren modalitatean egokitutako aparkalekuetan, eta 72 eurotan finkatzen da.\nHorrez gain, Luis Aramburu udal musika eskolako eta Jose Uruñuela udal dantza kontserbatorioko matrikularen % 50eko hobari berria jarriko du Udalak guraso bakarreko familientzat.\nUdal igerilekuen eta ekipamenduen ordainketari dagokionez, Udalak % 25 jaitsiko du, alarma egoeran instalazioen itxiera konpentsatzeko.\nDatorren urtetik aurrera, eta Gizarte Kontseiluak hala eskatuta, gehienez 60 hilabetera arte luzatuko da tokiko ogasunarekiko zorren ordainketa zatikatzeko aukera, orain arte 24 hilabetekoa baitzen.\nEh Bilduk, bere aldetik, deitoratu egin du Jaurlaritzak zerga progresibotasunari "bizkarra eman izana".\n"Urtaran kabineteak aukera berri bat galdu du pandemiak sortutako egoera zail honetan errenta baxuenak dituzten pertsonak babestuko dituen fiskalitate progresibo baterantz aurrera egiteko. Gobernuaren erabaki hau deitoratzen dugu, eta murrizketak saihesteko diru-sarrerak handitzea eskatzen jarraituko dugu ", adierazi du Miren Larrion bozeramaile soberanistak.


Burdingintzaren arazoak - Elhuyar Aldizkaria\nHasiera » Erreportajeak » Burdingintzaren arazoak\nAzken hilabete hauetan egunkarietan altzairugintzari buruz albiste txarrak ez irakurtzea zaila da. Bizkaiko labegaraien (hau da AHV-ren) etorkizuna kolokan dago eta gainerako lantegien egoera ekonomikoa nahikoa iluna da. Hala ere, zorionez ala zoritxarrez egoera hau ez da Euskal Herrikoa ala estatukoa bakarrik. Duela denbora gutxi Eskoziako labegarai batzuk itxi egin zituzten eta azken astetan Alemanian altzairugintza-industriaren etorkizunari buruz sindikatuak oso kezkaturik azaldu dira. Guzti hori kontutan hartuz, zer ari zaio gertatzen altzairuari?\nMunduko altzairu-produkzioa milioi tonatan.\nAltzairua ez da produktu berria; ezta zaharra ere. Nahiz eta burdinaren erabilpena (altzairua berez burdin aleazioa da) aspalditik gizakiaren historiarekin bat eginda egon, hainbeste aldaketa eta hobekuntza jasan duen beste material bat aurkitzea oso zaila izango da. Artikulu honetan zehar ikusiko dugunez, neurri batean, hobekuntza edo eboluzio hori altzairuarentzat kaltegarri bihurtzen ari da.\nKalean jendeari altzairugintzari buruz pentsatzen duena galdetzen baldin bazaio, ondoko erantzunak jasoko dituzu:\nindustria zaharkitua eta lehenbailehen itxi beharrekoa da\nemigrantez inguratutako lantegiak\nZoritxarrez iritzi hau zenbait politikariren artean ere zabalduta dago eta beti altzairu industria etorkizun ekonomikoarentzak kaltegarria dela azpimarratzeko prest dagoen sasiteknikariren bat azaltzen zaigu.\nHala ere, ikuspuntu negatibo horiek ez dute benetako errealitatea erakusten (altzairu-lantegiaren inguruan bizi diren lagunentzat poluzioa ez da txantxetako gauza izango. Dena den, hori ez da arazo teknologikoa; ekonomikoa baizik. Inork zalantzarik badu, Luxemburg bisitatzera, eta bereziki Arbed izeneko labegaraiak bisitatzera, gonbidatuko nuke).\nIndustri mota hau zaharkitua ez dagoela eta berez altzairuak garrantzia handiko esparru bat osatuz segituko duela azpimarratu nahi dugu. Horretarako, alboko irudiaren bitartez azken 40 urteotan munduko altzairu-produkzioaren aldaketak kontutan hartzea komeni da. Ikusten denez, 1950. urtetik 1970. urterarte munduko altzairu-produkzioak oso hazkunde nabarmena izan zuen. Ondoren, 73.eko krisi ekonomikotik aurrera, produkzio-hazkundearen malda askoz apalagoa izan da. Gainera, 82. urtearen inguruan izan zen eta 91. urteaz gero jasaten ari garen krisi ekonomikoaren eraginak ere irudi horretan agerian daude. Beraz, grafiko horren arabera eta beherapen koiunturalak kontutan hartuz, oro har munduko altzairu-produkzioak ez dirudi “joan den mendeko” industri sektore batena denik. Hala ere, produkzio-kurba ikusi ondoren, Europan altzairugintza jasaten ari den egoera larria ez da ondo ulertzen. Horretarako beste faktore batzuk ere kontutan hartu behar dira.\nHerrien faktore horietako bi hauek aipatuko ditugu: altzairuaren produkzio-banaketa eta maila teknologikoa. Altzairuaren produkzio-banaketari buruz, azken hogei urteotan estatu desberdinek produzitutako altzairu-kopurua aztertzea komeni da. Hurrengo hiru irudietan EEBB, Japonia eta Europako Elkarteari (EE) dagozkien produkzio-kurbak erakusten dira. EEBB-etako kasuan, irudiari oro har begiratuta argi eta garbi ikusten da produkzioak beherako portaera duela. Aldiz, Japoniaren kasuan, aldaketa ziklikoak kontutan hartu gabe, produkzioa mantendu egin da. Amaitzeko, EE-ren kurbaren malda negatiboa da, beherapena nahikoa mantsoa izanik.\nHego Koreako altzairu-produkzioa milioi tonatan.\nAntzinako estatu komunistak kontutan hartu gabe, EEBB, Japonia eta EE-z gain beste herrien produkzioak ere kontsideratu behar dira. Duela hogei urte altzairugintzaren arloan ezezagun ziren Brasilek eta Hego Koreak orain estatu espainoleko produkzioa bikoiztu egiten dute. Grafikoetan erakusten denez, 1970. urtean produzitzen zuten altzairu-kopurua oso txikia bazen ere, orain bien artean produzitutako altzairu-kopuruak Europako Elkartearen herena gainditzen dute\nhau da, gutxi gora-behera AHV lantegiak produzitzen duena baino 40 aldiz gehiago\nOndorioz, industrializatzen ari diren herriek altzairu-merkatura sartuta lehia gogorra sortu dute. Gainera, Japoniaren merkatua hain itxia denez, erraz uler daiteke altzairu horren merkatuen kokapen geografikoak zeintzuk diren: Europa eta Iparramerika.\nBrasilgo altzairu-produkzioa milioi tonatan.\nMunduko burdin-mehategi garrantzitsuenak ez daude Europako Elkartean. Joan den mendean eta mende honetan zehar mehategi egokienak (bai kalitatearen ikuspuntutik eta bai ekonomikoarenetik ere) amaitu ondoren (hauetako adibide bat Somorrostron daukagu) mineral-kopuru handiena kanpotik ekartzen da, hornitzaile handienetariko bat Brasil delarik. Minerala eduki ondoren eta eskulan merkea erabiltzea posible izanik, zergatik ez norberak altzairua produzitu? Hori da Brasilgo agintariek duela hogei urte pentsatu zutena, eta ondorioak agerian daude. Gaur egun Brasildik ekarritako altzairuaren prezioa Ensidesa-k egindakoarekin konparatuta ez da erdira iristen (garraioaren kostua barne). Nahiz eta Brasilgo altzairuaren kalitatea hain ona izan ez, prezio horri lehia egitea zaila da.\nHego Korearen egoera antzekoa da. Europako estandarrekin konparatuz hango eskulana merkeagoa izanik, lortutako altzairuaren prezioa ere oso ona da. Beraz, Brasilek eta Hego Koreak produzitzen duten altzairua gure herrian produzitzen dena baino hobea da prezioaren ikuspuntutik.\nJaponiako altzairu-produkzioa milioi tonatan.\nAlderdi ekonomikoa baztertu ondoren, zer gertatzen zaio kalitateari? Helburu nagusia kalitatea baldin bada, arazoak Japoniaren aldetik datoz. Azken urteotan zenbat altzairu-motatan Japoniak lortu duen kalitatea (propietate mekanikoak eta altzairuaren homogenotasuna, korrosioarekiko portaera eta abar) munduko altuena da.\nOndorioz, prezioak jaitsi eta lehia handiagoa izanik, Europako Elkarteko altzairugintzaren egoera ekonomikoa nahikoa kezkagarria da. Elkarte barnean sektoreko enpresa handienak neurri batean ala bestean gobernuen menpe daudenez, edozein inbertsio publikok Elkarteko agintarien baimena eduki behar du. Beraz, Brusselako eztabaidetan estatu bakoitzaren indarra oso erabakiorra izango da (bakoitzak berea defendatuz). Estatu bakoitzaren altzairu-produkzioa indar-parametro bezala kontutan hartzen baldin bada (ikus irudia), Alemaniaren eta Italiaren erabakiak (biek elkarrekin ia produkzioaren erdia kontrolatzen dute) pisuzkoak izango direla zalantzarik gabe baiezta dezakegu.\nInguru honetan Bizkaiko Labegaraien etorkizuna ofizialki laster ezagutuko da. Bitartean langileen jubilazio-adina 52 urtera jaitsi da (oraindik muga hori 50 urtera jaisten ere ikusiko dugu) eta neurri horrekin lantegiaren egitura (talde teknikoak eta abar) deseginez doa. Bestalde, une honetan labegaraiak desagertzea inork ez du zalantzan jartzen (nahiz eta egunkarietan batzuetan bestelako albisteak azaldu). Gizarte-arazoak direla medio, neurri hori ez da beharbada bapatekoa izango, baina laster labegaraiak, hau da, burdingintza integrala (mineralatik hasita burdin aleazioa lortzerainokoa), Euskal Herritik ezkutatu egingo da. Erabaki horrekin haizeoletatik eta burdinoletatik zetorren tradizio industrialari amaiera emango zaio.\nEuropako Komunitatearen altzairu-produkzioa milioi tonatan.\nDena den, badirudi Sestaon labegaraien ordez labe elektrikozko lantegia eraikiko dela (altzairua lortzeko, mineralaren ordez lantegi hauetan lehengaia txatarra da). Batzuentzat lantegia eraikitzea guztiz onartua dago Elkarteko agintarien aldetik (beste batzuentzat hori oraindik guztiz lotu gabe dago) eta hurrengo hilabeteetan Brusselan erabakiko dena lantegi berri horren produkzio-kopuru maximoa izango da.\nLantegi berri horrekin eta gainerako labe elektrikozko altzairu-fabrikak kontutan hartuz (hau da, Acenor, Ucin, Patricio Echeverria, Aristrain, Aforasa eta abar), nahiz eta labegaraiak galdu, Euskal Herriak altzairu-produkzioa manten dezake. Hala ere, lehen aipatutako enpresa batzuen egoera ekonomikoa ez dela oso ona ezin dugu ahaztu eta ondorioz, industri sektore honek oinarrizko aldaketak eskatzen ditu.\nEuropako Komunitateko altzairuaren produkzio-banaketa 1992. urtean. 1: Belgika (% 8); 2: Dinamarka (% 0,5); 3: Frantzia (% 13,5); 4: Alemania (%30); 5: Grezia (% 0,7); 6: Italia (% 19); 7: Luxemburg (% 2,1); 8: Holanda (% 4); 9: Portugal (% 0,5); 10: Erresuma Batua (% 12); 11: Espainia (% 9,5); 12: Irlanda (% 0,2).\nKanpoko konpetentziari aurre egiteko, teorian gutxienez prozedura desberdinak aplika daitezke, nahiz eta gero errealitatean erabakiak hain zabalak izan ez. Helburua bakar bat da: altzairuaren prezioa jaistea. Brasilgo eta Hego Koreako baldintzak ezartzea ezinezkoa denez (meategiak eta energia merkea ez daudenez, soldatak nabarmen murriztea ala asteroko lanordu-kopurua bikoiztea —edo antzeko zerbait— izango lirateke erabakiak), aukera bakarra teknologian dago.\nNahiz eta erabakiak orain hartu, Bizkaiko labegaraiak ixten duela hogei urte hasi ziren. Epe luze horretan urtez urte galera ekonomikoak gero eta handiagoak izan dira eta egoerari buelta emateko erabaki eta aldaketa egokiak ez ziren hartu. Labe elektrikozko lantegiekin berrikuntzak martxan jartzen ez baldin badira, hurrengo urteetan antzeko zer edo zer gerta daiteke. Beraz, alde batetik teknologia berritu egin behar da eta bestetik teknikarien ezagumenduak gaurkoratu.\nTeknologia berritzeko lantegi horietan inbertsio handiak egin behar dira. Behar den diru hori lortzeko, altzairugintzak gizartearen aurrean askoz positiboagoa den beste itxura bat erakutsi beharko luke, etorkizun handiko industri sektore bezala azalduz. Arazo hau ez da hemen bakarrik gertatzen eta beste toki batzuetan ere zenbait erabaki hartu da jendearen altzairuari buruzko iritziak aldarazteko. Kanpaina horiek ondoko bi puntuetan oinarritu dira: altzairuaren erabilpena gero eta handiagoa da eta ekologiaren ikuspuntutik oso material egokia da.\nEEBB-ko altzairu-produkzioa milioi tonatan.\nArtikuluaren hasieran altzairuaren hobekuntza berarentzat kaltegarria izan daitekeela azpimarratu da. Politikari eta ekonomilari batzuentzat altzairuaren produkzio-kurbak material honen erabilpena muga batera iritsi dela adieraz dezake. Aldiz, errealitatea guztiz alderantzizkoa da. Altzairuaren ezaugarriak gero eta hobeak direnez, helburu bera lortzeko pisu txikiagoa erabili behar da. Hori da, adibidez, automobilen karrozeriarekin gertatu dena. Beraz, nahiz eta altzairuaren erabilpena gero eta zabalagoa izan, oro har, produkzioak, tonatan neurtuta, beste portaera bat erakusten du. Beraz, Japoniaren produkzio-kurbara itzuliz, nahiz eta kopurua azken urteotan konstante mantendu, berez herri horretan altzairu-erabilpena gero eta handiagoa da.\nBirziklapenari dagokionez, altzairua material egokienetarikoa da. Altzairuzko piezen erabilpen-aldia amaitu ondoren, pieza horiek txatarra gisa berriz altzairu-aleazioak sortzeko lehengaia osatzen dute. Ondorioz, birziklapena ia % 100ekoa da, eta gainera, altzairua magnetikoa denez, zabortegian egin behar den hautaketa, beste material-motekin konparatuz oso erraza izaten da. Ikuspuntu hauetan oinarritu da, adibidez, Alemanian altzairuarekiko jendeak dituen iritziak aldatzeko garatzen ari den kanpaina.\nTeknologia berritzeko lantegi horietan inbertsio handiak egin behar dira. Behar den diru hori lortzeko, altzairugintzak gizartearen aurrean askoz positiboagoa den bes itxura bat erakutsi beharko luke, etorkizun handiko industri sektore bezala azalduz.\nAmaitzeko, gainerako arloetan bezala, urte gutxitan metalurgian ere aurrerapen asko izan dela aipatuko dugu. Tresna berriak erabiliz (mikroskopia elektronikoa adibidez), duela hamar urte ondo ezagutzen ez ziren transformazio eta aldagaien arteko elkarrekintza desberdinak menperatzen dira orain. Berrikuntza horiek askotan laborategietan sortu dira (hemen ezezik, Europako toki askotan lantegiek dituzten laborategiak lehen mailakoak dira) eta lantegietara transferitu behar dira. Neurri batean hori ez zen gure lantegietan lortu, eta ondorioz, goi-mailako zenbait teknikariren ezagumenduak duela hogei urtekoak dira eta zenbait prozesu industrialetan azaltzen diren aldagaien kontrola ez da menperatzen. Hori dela eta, akatsen portzentaia puntako kanpoko lantegiekin konparatuz handiagoa denez, bukaerako produktuaren prezioa ere altuagoa da.\nLaburbilduz, altzairugintza ez da joan den mendeko teknologia gisa kontsideratu behar, bere erabilpena gero eta handiagoa delako. Hala ere, lehia azken urteotan nabarmen areagotu denez, Euskal Herriko produkzioa mantentzeko, bai tresneriaren aldetik eta bai arduradun teknikarien aldetik, berrikuntzak egin behar dira. Bestela, nahiz eta epe laburrerako krisialditik atera, luzera begiratuz arazoak konpondu gabe segituko dute.


Ingeniaritza Mekanikoko gradura egokitzapen ikastaroa — Profesionalen prestakuntza\nIngeniaritza Mekanikoko gradura egokitzapen ikastaroa\nIngeniaritza Teknikoa Gradura egokitzeko ikastaroaren bidez, Mekanikan Ingeniari Tekniko titulua duten eta gutxienez bi urteko lan-esperientzia duten profesionalei aukera eman nahi zaie euren titulazioa Europako Goi-mailako Hezkuntza Esparrura egokitzeko.\nIngeniaritza Tekniko Mekanikoa Gradura egokitzeko ikastaroa lan-esperientzia duten profesionalentzat bereziki antolatutako ikastaroa da. Horri esker, hau lortuko duzu:\nEuropako Goi Mailako Hezkuntza Esparru berrira egokitutako titulazioa izatea.\nIngeniari mekanikoek berrikuntza- eta garapen-lan handia egiten dute euren herrialdeetan. Gainera, pertsonen segurtasuna bermatzen dute.\nIngeniari mekanikoek makinatzat ezagutzen ditugun gauza guztiak –alegia, mugimendua duten edo energia sortzen/ekoizten duten gauza guztiak– egin eta ustiatzen dituzte. Esate baterako, hegazkinen eta autoen xasisak eta motorrak, medikuntzarako tresnak, hondeamakinak, makina-erremintak, ikuzgailuak, bizikletak, etab.\nProiektu horiek gauzatzeko, ingeniari mekanikoak talde-lanean aritzen dira aktiboki, eta proiektuko jarduerak, giza baliabideak eta materialak koordinatu eta zuzentzen dituzte.\nIngeniaritza Teknikoa Gradura egokitzeko ikastaroa Mekanikan Ingeniari Tekniko titulua duten eta gutxienez bi urteko lan-esperientzia duten profesionalentzat da, lana eta ikasketak malgutasunez eta norberaren denboraren arabera bateratzeko aukera izan dezaten.\nMondragon Unibertsitateak Ingeniaritza Tekniko Mekanikoa Gradura egokitzeko eskainitako ikastaroa ofiziala da, eta ANECAk homologatzen du.\nKimika OP 6\nIngeniaritza termikoa DE 4.5\nEragingailu elektrikoak DE 4.5\nElektronika eta automatika DE 6\nIngurumen-ingeniaritza DE 4.5\nDiseinu mekanikoa DE 4.5\nMakinen diseinua eta entsegua DE 4.5\nIndustria-jariakinen sistemak DE 4.5\nMaterialen ingeniaritza DE 4.5\nKalitate-ingeniaritza DE 4.5\nOinarri metodologikoak DE 6\nProdukzio-ingeniaritza DE 3\nGBL GBL 12\nKREDITUAK GUZTIRA 69\nEgokitze-ikastaroak bi fase ditu. Lehen fasean, egin beharreko irakasgaiak garatzen dira, eta irakasgaiak gainditu ondoren, bigarren fasean, gradu-bukaerako lana egin behar da.\nIkastaroko koordinatzailea Mikel Iragi da.\nIndustria Ingeniaritza Mekaniko Industrialeko Gradurako Egokitze Ikastaroaren prozesuak hiru fase ditu, ikastaroa hasi aurreko hilabeteetan egingo direnak (inskripzioa -–onarpena-–matrikula):\nEskatzen den titulazioa: Mekanikako Ingeniaritza Teknikoa\nKredituak onar diezazkioten eskatzeko, interesdunak eskaera egin behar du. Eskaerarekin batera, beharrezko agiriak eman beharko ditu: lan-bizitzaren dokumentua, ikasketa-espedientea, egindako ikasketen programa, enpresaren ziurtagiria...\nEgokitzapen-ikastaroetan, Gipuzkoako Peritu eta Ingeniari Teknikoen Elkargo Ofizialak (COPITIG) eta Aragoiko Ingeniari Tekniko Industrialen Elkargo Ofizialak (COITIAR) laguntzen dute.\nIkasle ohien eta elkargoko kideen kasuan: 4.140€ (%10eko deskontua)\nPrezio estandarra: 4.600€\nMaterialen marruskadura eta higadura: oinarriak, saiakuntzak eta kasu praktikoak Ikastaroa\n520 € Gaztelania - Aurrez aurrekoa\nArrasate-Mondragón / 16 ORDU\nKorrosioa: oinarriak, saiakuntzak eta kasu praktikoak Ikastaroa\n390 € Gaztelania - Aurrez aurrekoa\nErrodamenduen bidez gidatutako ardatzen diseinua eta neurriak Ikastaroa\n550 € Gaztelania - Aurrez aurrekoa\nLeva-seguidor mekanismoak diseinatzea eta dimentsionatzea Ikastaroa\n2023/01/16 - 2023/01/17